Grčka i Srbija tradicionalni prijatelji\nPrvi potpredsednik Vlade Srbije i ministar spoljnih poslova Ivica Dačić primio je danas, 25. juna ministra inostranih poslova Republike Grčke Nikosa Kocijasa, koji u okviru balkanske turneje boravi u Republici Srbiji.\nMinistri Dačić i Kocijas potvrdili su da su bilateralni odnosi dve zemlje tradicionalno prijateljski i bez otvorenih pitanja. Ministri su se saglasili da je važno intenzivirati regionalnu saradnju, posebno u oblasti migracione politike, koja danas predstavlja veliki izazov za region.\nObostrano je ocenjeno da treba intenzivirati politički dijalog, što podrazumeva češće susrete na visokom i najvišem nivou. Ukazano je na mogućnosti održavanje sednica dve Vlade, kao i trilateralne saradnje sa zemaljama regiona po pitanjima od uzajamnog interesa.\nMinistri su se složili da postoji prostor za unapređenje saradnje i na ekonomskom planu, u oblastima infrastrukture i energetike.\nSa grčke strane je potvrđena podrška Srbiji u procesu evrointegracija i spremnost da se uspostave zajednički mehanizmi tehničke saradnje radi rešavanja pitanja od interesa u tom procesu.\nGrčki ministar istakao je da je Grčka uvek spremna da prenese poruke Srbije Evropskoj uniji.\nKljučne reči: saopštenja Grčka Ivica Dačić


Fed ostao pri aktuelnim kamatnim stopama | Kamatica\nPočetna > vest > Fed ostao pri aktuelnim kamatnim stopama\nFed ostao pri aktuelnim kamatnim stopama\nTekst objavljen: 02.02.2017 12:46\nAmeričke Federalne rezerve (Fed) zadržale su kamatne stope na postojećem nivou na svojoj prvoj sednici otkako je predsednik Donald Tramp preuzeo dužnost, izrazivši relativni optimizam u pogledu stanja ekonomije SAD, što nagoveštava da su na putu pooštravanja monetarne politike u ovoj godini.\nCentralna banka SAD-a je saopštila da je poboljšanje na tržištu rada i dalje solidno, da je inflacija porasla, da ekonomsko poverenje jača, ali nije dala bilo kakve pouzdane signale o tajmingu svojih naredih poteza u vezi sa kamatnim stopama, izveštava agencija Rojters.\n"U poslednje vreme su se popravili rezultati merenja potrošačkog i poslovnog raspoloženja", naveo je Fed u sinoćnom saopštenju posle dvodnevnog zasedanja o monetarnoj politici, na kom je jednoglasno odlučeno da zadrži referentnu kamatnu stopu u rasponu od 0,50 do 0,75 posto.\nČlanovi borda direktora Feda takođe su istakli da je nezaposlenost i dalje blizu svog nedavnog minimuma. Stopa nezaposlenosti je trenutno 4,7 odsto, što je na ili blizu nivoa koji mnogi političari smatraju punom zaposlenošću.\nCentralna banka je u decembru podigla cene zaduživanja tek drugi put u deset godina, predvidevši još tri povećanja kamata u 2017. Fed još čeka na jasnije znake mogućeg uticaja Trampove ekonomske politike, ocenjuje britanska agencija.\nRanije ovog meseca, predsednica Feda Dženet Jelen je naglasila da sa ekonomijom blizu pune zaposlenosti, Fed ipak reskira "neprijatno iznenadenje" u pogledu inflacije ukoliko ona bude kaskala za povećanjem kamatnih stopa.\nFed je dodao u saopštenju da i dalje očekuje da će inflacija porasti do ciljanog nivoa od 2,0 odsto u srednjem roku.\nAmeričko Ministarstvo trgovine objavilo je u ponedeljak da je godišnja inflacija porasla na 1,7 odsto, podseća Rojters.\nkamatne stope odluka feda fed


NVO traže smenu direktora Zoohigijene | Autonomija\nNVO traže smenu direktora Zoohigijene\nZbog postupanja suprotnog pažnji dobrog privrednika, nesavesnog obavljanja dužnosti i zanemarivanja opšteg interesa\nGrupa od 26 organizacija civilnog društva uputila je danas gradonačelniku Novog Sada Milošu Vučeviću i predsednici Skupštine grada Jeleni Crnogorac zahtev za razrešenje direktora Javnog komunalnog preduzeća „Zoohigijena i veterina Novi Sad“.\nNevladine organizacije traže da direktor Aleksandar Bursać bude razrešen dužnosti zbog „postupanja suprotnog pažnji dobrog privrednika, nesavesnog obavljanja dužnosti i zanemarivanja opšteg interesa“.\nU zahtevu se navodi da su, po Zakonu o javnim preduzećima i Statutu „Zoohigijene i veterine“ ti razlozi osnov da nadležni organ razreši direktora pre isteka perioda na koji je imenovan.\n„Bursać je donosio odluke i vodio posao tako da je preduzeće postalo poznato po neracionalnom trošenju budžeta, nepravilnostima i nezakonitostima što je dovelo do podnošenja većeg broja prijava protiv preduzeća i direktora kao odgovornog lica“, piše u zahtevu.\nOrganizacije navode da je veterinarska inspekcija prošle nedelje zabranila prijem novih životinja u prihvatilište „Zoohigijene“ jer, i pored značajnih sredstava kojima preduzeće raspolaže, još nije obezbeđen funkcionalan i zakonit „nečisti deo prihvatilišta“ propisan Pravilnikom o uslovima koje moraju da ispunjavaju prihvatilišta i pansioni za životinje.\nOrganizacije civilnog društva su navele i da je direktor neracionalno trošio novac za „nabavku mašina za sudove i velikog broja povodaca sa davilicom“, a da je tim novcem mogao da izgradi novi čisti deo prihvatilišta, a postojeći pretvori u nečisti, jer više odgovara toj nameni zbog betonskih boksova.\n„Nesavesnost Bursaća dovela je do saradnje sa osobama za koje postoji sumnja da krijumčare pse radi prodaje u inostranstvu, iako mu je objašnjeno da će udruženja to sprečiti“, upozorile su organizacije i dodale da je više pasa ubijeno suprotno odredbama zakona, zbog čega su podnete krivične prijave protiv preduzeća i direktora.\nOd prvih meseci rada novosadske „Zoohigijene“ udruženja su nudila pomoć u izradi podzakonskih akata i u uređenju prihvatilišta i udomljavanju, ali predlozi nisu naišli na dobrodošlicu, dodale su organizacije.\nJKP „Zoohigijena i veterina Novi Sad“ je osnovano januara 2014. godine. Obavezno je da obavlja delatnost u oblasti veterine i komunalne delatnosti zoohigijene, obezbeđivanjem prihvatilišta i karantina.


Dobojski Info - DOBOJ: Mlekari pred bankrotom\nDOBOJ: Mlekari pred bankrotom\nutorak, 18 oktobar 2016 09:23\nDoboj, poljoprivreda, Seoska domaćinstva, Dragiša Marković,\nSeoska domaćinstva koja su se bavila poljoprivrednom prozvodnjom, posebno proizvodnjom i preradom mleka, praktično su pred bankrotom zbog skupe opreme, zahtevnih standarda i velikih troškova za registraciju.\nNa ovu činjenicu ukazano je tokom manifestacije obeležavanja Međunarodnog dana žena na selu, koje je proteklog vikenda održana u Doboju.\n- Trenutna proizvodnja mleka i mlečnih prerađevina se na selu svodi na produžetak domaćinskog rada, dok bi za ozbiljniju i ekonomski isplativu proizvodnju bila potrebna podsticajna sredstva - rekao je Dragiša Marković, rukovodilac dobojskog resora Ministarstva poljoprivrede za pružanje stručnih usluga.\n- Sada je potrebno investirati u opremu, naglasio je Marković. - Proizvodnja organske hrane ima veliku perspektivu na tržištu.\nMoto ovogodišnjeg obeležavanja Međunarodnog dana žena na selu bio je "Čula sam od svoje majke" i imao je za cilj da se u dobojskoj regiji sačini spisak proizvođača i prerađivača mleka, kao bi se ipak sačuvao ovakav vid poljoprivredne proizvodnje. Ideja je da se postojeći neiskorišćeni kapaciteti i oprema koje poseduju nekada aktivna udruženja, sada ustupe malim proizvođačima.\nViše iz ove kategorije « Stotine tona kornišona završilo u smeću, ugroženo 20.000 radnih mjesta DOBOJ: Održana Skupština Veterinarske komore Republike Srpske »


Nikac ponovo remizirao\nPredrag Nikač je u pretposlednjem, osmom kolu odigrao remi sa trećim nosiocem, Olegom Tukom iz Ukrajine.\nIgrano je englesko otvaranje u kojem je Nikaač agresivnom igrom stekao prednost I svojio pjeešaka. Međutim, bijeli uspeva prevesti igru raznobojne lovce. I pored Nikačevog truda remi je bio neminovaan.\nKolo prije kraja, Nikač dijli četvrtu I petu poziciju sa Tukom, sa pet osvojenih bodova.\nPrva tri mjesta zauzimaju Rusi – Stanislav Babarukin sa šest i po, Aleksej Smirnov i Juri Meškov sa po pet i po bodova.\nNikač će u posljednjem kolu igrati sjutra sa prvim nosiocem turnira, Aleksejom Smirnovom.


Prvi potpredsednik Vlade i ministar spoljnih poslova Republike Srbije Ivica Dačić danas je u Helsinkiju razgovarao sa finskim ministrom inostranih poslova Timom Soinijem.\nMinistar Dačić, koji boravi u Finskoj kao predsedavajući OEBS-¬u na skupu posvećenom obeležavanju četrdesete godišnjice usvajanja Helsinškog završnog akta, zahvalio se finskom kolegi na pomoći u organizaciji skupa čiji su domaćini bili srpsko predsedavanje OEBS-¬u i finsko Ministarstvo inostranih poslova, a koji su danas zajedno otvorili predsedavajući OEBS-¬u Dačić i ministar Soini.\nMinistar Soini izrazio je zadovoljstvo saradnjom sa Srbijom i izjavio da će Finska nastaviti da kontinuirano i aktivno podržava evrointegracije Srbije.\nCenimo podršku Finske, rekao je ministar Dačić, dodavši da Srbija očekuje i na dalje podršku tokom pregovora o pojedinim poglavljima, kroz ekspertsku i savetodavnu pomoć, razmenu iskustva u energetskom sektoru, kao i u pogledu reformi obrazovnog sistema. Razmatrana je i mogućnost realizacije TWINNING i TAIEX projekata, posebno u oblasti ruralnog razvoja, reformi u oblasti unutrašnjih poslova i sveukupnog jačanja institucionalnih kapaciteta.\nMinistri su saglasni u oceni da Srbija i Finska imaju dobre odnose, koji su u stalnom usponu zahvaljujući razvijenom političkom dijalogu. Zaključeno je da postoji obostrani interes za unapređenje ekonomske saradnje.


Osmi Mikser festival počeo je večeras u Beogradu konferencijom “Osetljivi grad” i otvaranjem izložbi “Black Box”, “Njen krug” i “Mladi balkanski dizajneri: Novo analogon”.\nKako su saopštili organizatori, u okviru najveće regionalne smotre kreativnosti i inovacija večeras će u centralnobeogradskoj četvrti Savamali nastupiti Mikser Big Benda – u bašti Mikser hausa, bend Elementala i Rambo Amadeus – u Depo Magacinu, kao i grupe ZAA i Mimi Mercedez – na Ženijalnom stejdžu.\nDrugi dan festivala, 9. jun, započeće jutarnjom kafe sesijom Fondacije “Fridrih Nojman” pod nazivom “Izbeglice i otvoreno društvo”.\nCentralna konferencija pod nazivom “Osetljivi grad”, u okviru programske celine “Mikser razgovori”, biće od 13.00 do 17.00 sati, a medju govornicima su predstavnici UNHCR-a iz Švedske, kao i timovi Bellastock iz Francuske i Basurama iz Španije.\nTokom dana, biće debata i predavanja u okviru “Zone EDU” Mikser festivala u organizaciji Istraživačke stanice Petnica.\nOd 19.00 u “Zoni Balkan Design Expo” u Mikser hausu biće održana prezentacija o brendovima “Extraform” i “Folkk”, dok će ljubitelji filma u “Španskoj kući” od 21.30 moći da gledaju dokumentarac “LogBook Serbistan” i da posle projekcije razgovaraju s rediteljem Želimirom Žilnikom.\nNa ulicama beogradske Savamale posetioce očekuje zabava, kao i “Mikser bazar” kreativnih rukotvorina domaćih i regionalnih dizajnera i preduzetnika.\nPredstavljajući program Mikser Festivala koji traje od danas do 12. juna, kreativna direktorka te manifestacije Maja Lalić je kazala da je festival posvećen izbeglicama i drugim osetljivim društvenim grupama.


Predsednik Srbije Alerksandar Vučić najavio je danas da će sutra u Bratislavi na konferenciji „Globsek“ govoriti istinu o stanju na Kosovu i Metohiji i od Amerikanaca tražiti pomoć da Priština ukine takse\nGostujući u jutarnjem programu TV Prva Vučić je kazao da će se sastati sa vršiocem dužnosti pomoćnika državnog sekretara SAD u Birou za evropske i evroazijske poslove Filipom Rikerom, kao i da će imati bilateralne susrete sa drugim zvaničnicima, ali ne i sa Hašimom Tačijem, koji učestvuje na „Globsek-u“.\n„Nema u politici šta da se ljutite, možete da budete nezadovoljni, razočari. To što se ljutite nikome neće da pomogne“, ukazao je on.\n„Koliko pozicija bila teža, s druge starne je lako, jer idete da govorite istinu, ono što svi vide i znaju, ali prave se da ne vide i ne znaju“, naglasio je on dodajući da misli na Evropu.\nSvi oni, kako EU, tako i SAD, znaju šta je istina,, ali suština je da moramo razumeti šta god on urado protiv deteta njegovi roditelji će uvek biti na strani deteta, a to je slučaj i sa Prištinom.\n„Šta god rekli protiv Prištine biće uvek na strani svog čeda, koje su rodili, ljubili u kolevci, i koje sada izlazi iz tinejdžerskog perioda i neće se odreći njega šta god da uradi“, naveo je on.\nVučić je istakao da su takse Prištine nanele štetu ne samo Srbiji, već celom regionu, jer oni koji hoće da dođu u našu zemlju čuju da postoje „šumovi“ u privredi, da nema slobodne trgovine.\n"Postavlja se pitanje šta mi možemo da uradimo. Mi smo saterani u ugao, nemamo mnogo prostora, zato našu poziciju smatram veoma teškom, s jedne strane, a sa druge strane, nemate ni izbora, tako da nemate šta da se dvoumite", rekao je Vučić


HOME - Slobodna riječ\n„Slobodna riječ“ (Free word) je nastala kao zamisao grupe aktivista sa ciljem informisanja prvenstveno mladih ljudi, ali i svih ostalih građana Republike Srpske i Bosni i Hercegovine kako o njihovim pravima i mehanizmima, tako i o svim stvarima i dešavanjima u njihovom okruženju koja se kose sa načelima jedne demokratske države.\nMi smo kao grupa entuzijasta i aktivista djelujući kroz zakonite mehanizme građanskog aktivizma došli do poražavajućih saznanja. Ne samo što sami građani Republike Srpske i Bosne i Hercegovine nisu informisani i edukovani o tome šta su osnovna načela jednog demokratskog društva, nego što i same institucije kao nosioci državnog mehanizma koriste riječ „demokratija“ u mnogim nedemokratskim postucima u vođenju same države.\nGrađani isto tako nisu upoznati ili su samo djelimično informisani o svojim pravima , ali i obavezama da u jednom demokratskom društvu upravo oni treba da predstavljaju korektivni faktor u svim nepravilnostima koje uočavaju u sistemu u kojem žive. Zahvaljujući toj slaboj informisanosti građana o njihovim pravima, stvara se prostor u kojem se represijom i zaplašivanjem sa njima vrlo lako manipuliše , te se na taj način kao posve normalnim toleriše svaka nedemokratska mjera koju sistem zavodi u cilju očuvanja partokratije i totalitarnog sistema.\nU sklopu ove web stranice moći ćete da pratite svakodnevna dešavanja , ali i da komparativnim metodama uspoređujete iste vijesti iz različitih medija, koji doprinose upravo neadekvatnoj informisanosti građana i stvaranja konfuzije kod njih samih kada čitaju ili prate vijesti iz različitih izvora. Pozivamo i sve aktiviste , koji se bave bilo kojim oblikom građanskog aktivizma da nam se priključe na taj način što će nam pisati o svojim iskustvima, o problemima sa kojima se susreću u svom aktivizmu, te ćemo i njihova pisma objavljivati , a zajedničkim radom ćemo pokušati i da im pomognemo oko rješavanja tih problema.\nU sklopu sajta planirane su i online radionice u kojima bi smo trebali da razmjenom iskustava napravimo strategije građanskog aktivizma koje bi se mogle koristiti kao neki sigurni mehanizam putem kojeg će svi aktivisti moći uticati na istinski razvoj demokratije u našoj zemlji.\nCilj je svakako i edukovati građane o građanskom aktivizmu kao neophodnoj pojavi u jednom demokratskom sistemu, jer putem medija i samih institucija oni su o takvom djelovanju građana informisani kao da se radi o nečemu najblaže rečeno nelegitimnom, a u velikom broju slučajeva građanski aktivizam se opisuje kao nešto antiustavno, pa čak i kao „terorizam“.\nU sklopu sajta periodično ćemo sprovoditi i online, ali i terenske ankete, da bi smo mogli donijeti zaključke u kom pravcu se kreće informisanost građana o demokratiji, ljudskim pravima i građanskom aktivizmu.\nPozivamo vas i da svoja svjedočenja o svim anomalijama sistema (ne samo politika, nego i ekologija, zdravstvo, školstvo, privreda) dokumentujete fotografijama i video snimcima koje ćete nam slati, a koje ćemo objavljivati u sklopu galerije . Imaćete priliku i da pratite blog jednog aktiviste i da iznosite svoja mišljenja o napisanom, te da kroz te pisane konverzacije uviđate sve ono što i aktivisti pogrešno rade u svom djelovanju i na taj način formirate svoj lični i kolektivni zaštitini stav , kako se neke greške ne bi uvijek i stalno ponavljale.


Demanti da je Sanda Rašković Ivić isključena iz stranke\nDemokratska stranka Srbije (DSS) demantovala je da je njen predsednik Sanda Rašković Ivić isključena iz ove partije i ocenila da ta navodna odluka predstavlja "poslednji pokušaj režima da oslabi DSS".\nIz DSS-a je saopšteno da je navodnu odluku o kojoj su obavešteni mediji donela nepostojeća Disciplinska komisija, budući da su njeni članovi još ranije isključeni iz stranke zbog kršenja Statuta i rada u interesu SNS-a.\n"DSS se više neće baviti cirkuskim predstavama bivših članova, takozvanog Samostalnog DSS-a, već će nastaviti da kritikuje režim SNS-a i njenih satelita", saopšteno je iz DSS-a, vanparlamentarne stranke u Srbiji.\nOpštinski odbor DSS-a na Paliluli danas, ranije, saopštio je da je Disciplinska komisija te stranke isključila iz članstva predsednika DSS-a Sandu Rašković Ivić zbog kršenja Statuta stranke.\nOdbor je o tome obavestio Predsedništvo i uputio zahtev da se sazove Skupština DSS-a, na kojoj bi bio izabran novi predsjednik i bili vraćeni članovi koji su napustili stranku poslije njenog izbora.


Ana nije teže povređena – Nadlanu.com\nAna nije teže povređena\nBRATISLAVA, 17. april 2011. (FoNet) - Ana Ivanović je predala meč Dominiki Cublokovoj na insistiranje stručnog štaba reprezentacije Srbije, jer su prevagnuli medicinski, a ne sportski razlozi, izjavio je lekar Fed kup reprezentacije Srbije Milinković.\n"Ana je veliki borac i želela je da nastavi meč, ali smo procenili da bi to, s medicinske tačke gledišta, moglo da bude dosta opasno i naloženo joj je da preda meč, jer više nije mogla da izvodi bekhed udarce, ni da normalno servira. Ona je to teško podnela i insistirala je da nastavi da igra, ali se povinovala odluci stručnog štaba", rekao je Milinković.\nPrema njegovim rečima, Ivanović je u Bratislavu na meč baraža za popunu Svetske A grupe Fed kupa protiv Slovačke došla potuno spremna, što je pokaza u subotu u duelu protiv Danijele Hantuhove.\n"Danas je u toku meča protiv Cibulkove osetila snažan bol u stomaku i odmah je bilo jasno da je obnovila povredu trbušnog mišića, sa kojom ima problema već nekoliko meseci. Uradili smo ultrazvuk i na sreću nema krvarenja, ali se vidi ožiljak na mišiću, a koliko je povreda ozbiljna znaćemo sutra kada bude urađena magnetna rezonanca", rekao je lekar reprezentacije Srbije.\nDoktor Milinković je dodao je Ani prepisao terapiuju i da je sada dobro, a nada se da će ipak sve biti u redu i veruje da bi Ivanović posle četiri - pet dana pauze mogla da se oporavi.\nAna Ivanović je stomačni mišić povredila krajem decembra prošle godine na Hopman kupu u Australiji, kada je sa Novakom Đokovićem predstavljala Srbiju. Ivanović i Đoković su se tada plasirali u finale, gde je trebalo da igraju protiv Sjedinjenih Američkih Država, ali su zbog Anine povrede predali finalni meč bez borbe.


Ljubica Garić osnovala je regrutersku agenciju za gejming industriju I love Mondays\nOd 2014. godine Ljubica Garić radila je u domaćem gejming studiju Mad Head Games, najpre na poziciji stručnjaka zaduženog za PR, komunikacije i događaje, a zatim kao regruter koji je u poslednje dve i po godine pomogao rast studija do 170 zaposlenih.\nSa Ljubicom se, u tekstu koji sledi, najpre prisećemo kako se zainteresovala za gejming industriju, a ona nam otkriva i dalje planove za I❤Mondays koji će kao agencija raditi na globalnom tržištu, kao jedna je od retkih agencija u regionu specijalizovanih za gejming industriju.\nPostoji veliki jaz između potreba studija za ljudima i dostupnog talenta\n“Moj prvi ozbiljan kontakt sa IT industrijom i kulturom preduzetništva bio je kroz saradnju sa SEE ICT ekipom u organizaciji Startit Festa, sada već davne 2014. godine”, priseća se naša sagovornica na početku razgovora.\nJedno od njenih tadašnjih zaduženja bilo je da pomogne u organizaciji programske celine posvećene industriji video igara koja je tada polako počela da hvata zalet na domaćem tržištu. Na tom događaju upoznala je jednog od osnivača studija Mad Head Games i ubrzo nakon toga pozvana je da se priključi timu kao prva ne-dev osoba u beogradskom studiju:\nTo što sam se pridružila kompaniji u nekoj ranoj fazi razvoja, kako same kompanije tako i čitave industrije kod nas, omogućilo mi je da se vrlo neposredno upoznam sa kompletnim procesom razvoja jedne igre, od začetka ideje i istraživanja tržišta, pa sve do pregovora sa izdavačima i samog izdavanja igre.\nKroz taj proces sam imala priliku da sarađujem sa ljudima svih profila: tehničkim, umetničkim, kao i onima orijentisanim na biznis stranu, marketing itd. To mi je omogućilo da se upoznam ne samo sa potrebama jedne kompanije koja se bavi razvojem igara, već i potrebama i motivacijom pojedinaca koji rade na razvoju tih igara.\nKako je Ljubica šest godina učestvovala u građenju jedne od najvećih domaćih gejming kompanija, bila je svedok i akter rasta i promene ekosistema, što joj je donelo neprocenljiv uvid u domaću (i svetsku) gejming industriju. “Shvatila sam da regionalna industrija ne zaostaje puno za globalnom, ali jedna od glavnih razlika je ta što postoji vrlo primetan jaz između potreba studija po pitanju ljudi i dostupnog talenta”, otkriva ona i dodaje:\nPostoji inicijativa da se predmeti u vezi sa razvojem igara uvedu u programe raznih fakulteta, ali dok ti napori ne urode plodom, za šta će sigurno biti potrebno nekoliko godina, nedostatak ljudi ostaje jedan od glavnih problema za našu industriju.\nUprkos svemu tome, tokom svog rada kao regruter unutar Mad Head Games-a, uspela sam da zaposlim više od 50 ljudi na raznim pozicijama unutar kompanije, a kroz proces selekcije sam imala priliku da intervjuišem više od 600 kandidata i da se blisko upoznam sa njihovim željama i motivacijama, ali takođe i sa potrebama i zahtevima.\nI❤Mondays biće u potrazi za svim profilima u oblasti gejminga – na globalnom nivou\nU nedostatku dostupnog talenta, naša sagovornica naučila je i sledeću stvar: kako da prepozna rani talenat i motiviše takve ljude da se dalje razvijaju unutar gejming industrije. “Mnogo talentovanih mladih ljudi nikada nije imalo priliku da rade u industriji razvoja igara i prosto ne veruje da su dovoljno dobri za to, što je jednostavno pogrešno, i moja želja je da im pomognem da pronađu svoje mesto”, otkriva ona:\nMeni je rad u gejmingu zabavan, osećam se prihvaćeno i zadovoljno na svom poslu. Želim da kroz agenciju što većem broju ljudi omogućim da se oseća na isti način kao ja i da se raduje svakom sledećem ponedeljku. Odlučna sam da pomognem izvrsnim i talentovanim ljudima svih profila da pronađu svoje mesto unutar timova raznih sjajnih kompanija u našoj industriji!\nPritom, agencija će to činiti na internacionalnom nivou, a Ljubica otkriva da joj je na dugoročnom planu želja da na domaćoj sceni bude dovoljno posla da može da se usmeri isključivo na domaće tržište. “U poslednjih 5 godina smo toliko porasli da verujem da je to moguće. Uspešni projekti otvaraju nove poslovne prilike, a sudeći po igrama koje se sada razvijaju u domaćim studijima, ne sumnjam da je samo pitanje trenutka kada će industrija eksplodirati i očekujem sličan scenario koji se nedavno dogodio u Poljskoj”, dodaje naša sagovornica.\nGovoreći o planovima za budućnost, Ljubica na kraju razgovora otkriva da se za sada stvari odvijaju baš kako treba – ostvarila je partnerstvo sa jednom agencijom koja posluje na internacionalnom tržištu i već ima nekoliko klijenata iz regiona. “Pored direktne saradnje sa klijentima, jedan od koraka u daljem razvoju I❤Mondays-a je i pokretanje specijalizovanih newsletter-a kroz koje planiram da svakog ponedeljka objavljujem najzanimljivije pozicije u regionu i šire, kao i da pokrivam relevantne teme iz industrije”, zaključuje ona.\nDok to ne finalizira, naša sagovornica poziva sve zainteresovane da se prijave na njen opšti newsletter kako bi bili u toku sa dešavanjima u vezi sa razvojem njenog posla.


Usvojena Strategija razvoja FBiH – SINDIKAT SREDNJEG I VISOKOG OBRAZOVANJA, ODGOJA, NAUKE I KULTURE BOSNE I HERCEGOVINE\nUsvojena Strategija razvoja FBiH\n21 Februara, 2021 admin\tStrategija razvoja FBiH\nZadovoljstvo nam je obavijestiti vas, da je dana 18.02.2021. godine na 256. sjednici Vlade Federacije BiH, usvojena Strategija razvoja Federacije BiH 2021-2027, kojom su definirani srednjoročni i dugoročni ciljevi i prioriteti razvoja Federacije BiH. Nakon današnjeg usvajanja na sjednici Vlade FBiH, ista će biti proslijeđena na dalje usvajanje u oba doma Parlamenta FBiH.\nU ime Federalnog zavoda za programiranje razvoja želimo vam se zahvaliti na podršci koju ste nam pružili u izradi ovog značajnog dokumenta.\nZahvaljujemo se institucijama sa svih nivoa vlasti, članovima radnih grupa, članovima Koordinacionog odbora i Izvršnog tima, nevladinim organizacijama, pojedincima, kao i ekspertima na angažmanu u izradi dokumenta, koji su doprinijeli da ovako važan dokument ugleda “svjetlo dana”.\nHvala vam što se izdvojili vrijeme iz vaših napornih rasporeda, kao biste sudjelovali u izradi najvažnijeg razvojnog strateškog dokumenta Federacije BiH.\nVaša uloga u izradi dokumenta je bila nemjerljiva i od velikog značaja i pomoći. Vaše znanje, konstruktivni prijedlozi, sugestije, stavovi, tehničke i analitičke vještine su doprinijeli kvaliteti izrade Strategije i u najvećoj mogućoj mjeri su ugrađeni u dokument.\nPosebnu zahvalnost iskazujemo Švicarskoj agenciji za međunarodnu saradnju i razvoj i Razvojnom programu Ujedinjenih naroda u BIH, odnosno Projektu integrisanog lokalnog razvoja, Ambasadi Velike Britanije u BiH, Švedskoj agenciji za međunarodnu razvojnu saradnju, Vladi Češke Republike, kao i Deutsche Gesellschaft für Internationale Zusammenarbeit (GIZ) i Programu jačanja javnih institucija u BiH, koji su dali značajan doprinos u realizaciji izrade ovako zahtjevnog dokumenta.\nU prilogu vam dostavljamo finalnu verziju dokumenta “Strategija razvoja Federacije Bosne i Hercegovine 2021-2027, koja je razmatrana i usvojena na Vladi FBiH.\nRadujemo se nastavku uspješne saradnje.\nLjubiša Đapan, direktor Federalnog zavoda za programiranje razvoja\nNijaz Avdukić, vođa Izvršnog tima za izradu Strategije razvoja\n← Informacija – eDnevnik\nProdaja karanfila učenika sa teškoćama u razvoju →


Slušni aparati domovima zdravlja u Novom Pazaru,Tutinu i Sjenici - PressLider.rs\nSlušni aparati domovima zdravlja u Novom Pazaru,Tutinu i Sjenici\n30. juna 2016. 6. oktobra 2016. 0 Comments "Blic fondacija", Deca, Novi Pazar, Sjenica, slušni aparat, Tutin, Zdravlje\nMehmed Pljakić, prvo je novorodjenče kome je, u porodilištu Opšte bolnice Novi Pazar, obavljen pregled, uz pomoć aparata za rano dijagnostifikovanje eventualnog oštećenja sluha kod novorodjenčadi. Radi se o poklonu koji je Blic fondacija, u okviru humanitarne akcije “Srce za decu”, donirala opštoj bolnici Novi Pazar .\nDirektor Opšte bolnice Novi Pazar, Dr.Mirsad Djerlek ,zahvalan je na ovom poklonu, obzirom da se na godišnjem nivou u porodilištu u Novom Pazaru, na godišnjem nivou rodi oko 2.300 beba. Ovo je visoko sofisticirana dijagnostička metoda, koja će pomoči da deca budu zdravija, a budućnost svih nas su zdrava deca.\nTutinski Dom zdravlja takodje je danas dobio ovaj izuzetno bitan aparat .” U našem porodilištu dosad nije bilo mogućnosti da se radi skrining sluha. Stoga je ova donacija od neprocenjivog značaja.”, naglasio je vršilac dužnosti direktora Doma zdravlja Tutin, dr Šerif Hamzagić.\nMeštani Sjenice , od danas više neće morati da putuju 100 kilometara, do Užica, kako bi obavili ovaj izuzetno važan pregled, pa je direktor sjeničkog Doma zdravlja , dr Altan Hamidović, više nego zahvalan Blic fondaciji.\nPrilikom uručivanja ovih vrednih aparata, glavni i odgovorni urednik Blica, Marko Stjepanović, podsetio je na podatak da se u Srbiji godišnje rodi oko 60.000 dece, a da se kod 300 beba dijagnostifikuje problem sa sluhom. Stoga je izuzetno bitno da svih 56 porodilišta u Srbiji, dobije ovaj aparat.\nNekada veoma komplikovan pregled, zahvaljujući Blic fondaciji, od danas će postati svakodnevnica u ova tri porodilišta.\n← Počinje festival kratkog filma „Bašta fest“\nNajjači ljudi sveta na Kraljevom trgu →


Утицај климатских промена на здравље људи | Zeleni Srbije\nGlad, suše, ekstremni vremenski uslovi i regionalni konflikti u poslednjih nekoliko decenija su posledice klimatskih promena, kao i faktori koji utiču na povećanje prisustva bolesti i njihovu ozbiljnost. Zbog toga je zaštita ljudskog zdravlja prioritet koji prevazilazi institucionalne, naučne i političke barijere. “Iz tog razloga mi nije jasno oklevanje nekih država u Parizu, jer ne postoji novac velikih korporacija i lobista za prljave tehnologije koji će moći da sanira posledice koje nas očekuju”, rekla je Slavica Kerečki, predsednica OO Zelenih Srbije Zemun na tribini o uticaju klimatskih promena na zdravlje održanoj u prostorijama Zelenih Srbije.\nKlimatske promene utiču na ljudsko zdravlje kroz promene koje se dešavaju u životnom okruženju: podizanje nivoa mora, promene u precipitaciji koje rezultiraju poplavama, sušama, toplotnim talasima, promenama u intezitetu olujnih udara, pogoršanju kvaliteta vazduha. Sve ovo rezultira povećanjem broja obolelih i pogoršanjem stanja hroničnih bolesnika na globalnom nivou. Populacije starih, trudnica i dece su posebno osetljive i podložnije negativnom delovanju klimatskih promena. Ovo se mora posebno imati u vidu kada se donose odluke o merama adaptacije.\nBolesti respiratornog trakta, posebno astma i respiratorne alergije vrlo lako mogu postati i vodeće kao rezultat: povećanog izlaganja polenu (produžetak vegetativne sezone u nekim područjima) ,sporama plesni (kod ekstremnih precipitacija), zagađenja vazduha i povećanje koncentracije toksina iz mora u vazduhu i prašine tokom suše.\nKao rezultat pojačanog UV zračenja u sve dužim vremenskim periodima očekuje se i sve veći broj obolelih od kancera kože. Ono što doprinosi i povećanju broja obolelih od drugih vrsta karcinoma je i pojačan transfer isparljivih i poluisparljivih kancerogenih materija zbog visokih temperatura.Pojačan transfer kancerogenih materija iz zemljišta, očekuje se i zbog pojačane količine padavina.\nEkstremni klimatski događaji kao što su poplave, požari, uragani, tornada, mogu imati i ekstremno jak uticaj na mentalni status ljudi. Nije nepoznato da nakon ovih dešavanja broj obolelih se povećava sa manifestacijama od najlakših pa do najtežih oblika mentralnog disbalansa. Gubitak voljenih i najbližih članova porodice, napuštanje i gubitak domova su sasvim dovoljna podloga za razvoj ovih bolesti. I uvek kada su u pitanju stresna dešavanja neretko imamo i pojavu povećanih kardioloških slučajeva.\nTakođe, ekstremno niske i visoke temerature doprinose i razvoju hipertenzija, aritmija, miokardiopatija, infarkta miokarda….\nNedostatak hrane i vode koji se sa sigurnošću moze očekivati u narednom periodu,doneće niz zdravstvenih problema. Otvara se pitanje mikrobiološkog kvaliteta hrane, jer se za svaki stepen povećanja temperature povećava i za 2-6% rizik od bolesti dobijene zagađenom hranom. Prema WHO 3,7% od celokupnog mortaliteta vezanog za životno okruženje, je zbog diareičnih bolesti usled zagađenja vode ili hrane. Posebno su poražavajući podaci o broju obolelih trudnica i dece.\nBiotoksini, rezidue pesticida, teških metala, PCBs uneti u organizam, najžešće hranom, mogu izazvati i promene na nivou DNK. To je jedan od razloga što se u Americi oko 3% rađa dece sa deformacijama koje se dovode u vezu sa životnim okruženjem. Toksične materije imaju svojstva biokumaulacije i biomagnifikacije što još više pogoršava stanje.\nPretnja humanom društvu su zoonoze i vektorski prenosive bolesti: malarija Q groznica,antraks, virus Zapadnog Nila, SARS,hemoragična groznica, Lajmska bolest, tifus, lajšmanijaza… Povećanje broja obolelih je rezultat gubitka biodverziteta i posebno narušavanje odnosa predator – žrtva,što rezultira povećanjem broja patogena i onih koji ih prenose. Klimatske promene će direktno uticati i na velike migracije ljudi i povećan rizik od prenošenja ovih bolesti u područja na kojima ih do sada nije bilo.\nSve ove činjenice moraju se uzeti u obzir kada se forumiliše javna politika iz oblasti klimatskih promena. Moramo češće pričati o njima da bi došlo do svesti građana i donosioca odluka koliko su ozbiljne posledice sa kojima se možemo suočiti i sa kojima se već suočavamo jer nismo reagovali na vreme.


ANEM osuđuje pritiske na medije | NDNV\nANEM osuđuje pritiske na medije\nAsocijacija nezavisnih elektronskih medija najoštrije osuđuje pritiske kojima su mediji bili izloženi tokom predi…\nAsocijacija nezavisnih elektronskih medija najoštrije osuđuje pritiske kojima su mediji bili izloženi tokom predizborne kampanje za predstojeće lokalne izbore. Upravni odbor ANEM je razmatrao pojedine slučajeve i konstatovao da su pritisci vršeni na veliki broj medija, posebno na lokalne medije koji posluju kao javna preduzeća, ali i na komercijalne stanice. ANEM je protiv svakog pokušaja uticaja na rad medija na način koji narušava njihovu nezavisnost, nezavisnost njihovih redakcija i novinara, i poziva sve učesnike u izbornom procesu da se uzdrže od postupaka kojima bi mogli da naruše nezavisnu poziciju medija. ANEM poziva demokratsku javnost, ali i međunarodne institucije, da pažljivo prate situaciju, ukažu na slučajeve pritisaka na medije i reaguju na njih kao na neprihvatljive u demokratskom društvu. ANEM u saopštenju upozorava sve interesne grupe i lokalnu vlast na neophodnost nezavisnog informisanja i činjenicu da mediji moraju biti van politike i raditi u korist javnog interesa svih građana.


Tajlandska porodica kupila luksuzni britanski maloprodajni lanac - Bonitet\nTajlandska porodica kupila luksuzni britanski maloprodajni lanac\nBritanski luksuzni maloprodajni lanac Selfridges dobio je nove vlasnike, a to je jedna od najbogatijih tajlandskih porodica Čirativat (Central Group) koja je u posao ušla u partnerstvu s austrijskim Signa Holdingom.\nOva grupacija će tako pojačati svoj portfolio sa 18 robnih kuća, uključujući vodeću radnju u Oxford Streetu, koja je u centru najpoznatijeg tržnog centra u Londonu više od stotinu godina. Imovina takođe uključuje platforme za e-trgovinu i maloprodajna mesta širom Ujedinjenog Kraljevstva, Holandije i Irske.\nVest objavljena na sajtu Central Group nije sadržala informaciju i koja je vrednost transakcije, ali kako navodi BBC, ona je oko 5,4 milijarde dolara.\nDosadašnji vlasnici, porodica pokojnog kanadskog milijardera Galena Vestona, kupila je Selfridges 2003.godine za 600 miliona funti još 2003. Godine.\nAnalitičari kažu da uprkos dobro poznatim problemima maloprodaje tokom pandemije, ova prodaja pokazuje da je brend Selfridges jedinstven. I to takođe naglašava koliko je imovina u Velikoj Britaniji još uvek popularna među međunarodnim investitorima, navodi BBC.\nPrethodni tekstPosle četiri godine Air Serbia dobija novog direktora\nSledeći tekstI to se desilo: TikTok prestigao Google


Prema zvaničnim podacima objavljenim na sajtu covid19.rs u Srbiji je u proteklom danu preminuo rekordan broj ljudi od koronavirusa - registrovano je 13 žrtava, pa je ukupan broj umrlih porastao na 330.\nRegistrovano je i 299 novih slučajeva zaraze na 8.287 testiranih. Broj pacijenata na respiratoru je 110, što je više u odnosu na prethodne dane.\nVanredna situacija je proglašena u 16 opština i gradova, a u Beogradu su na snazi privremene mjere protiv širenja koronavirusa.\nKon je za TV Prva rekao da će se efekti novih mjera pokazati tek u sljedećoj nedelji, a da se za jesen tek treba pripremiti.\nVlada Srbije donijela je novu mjeru, kako se navodi u saopštenju, u skladu sa trenutnom epidemiološkom situacijom ,koja se odnosi na ulazak državljana Crne Gore u Srbiju.\nVlada je propisala da građani Crne Gore koji ulaze u Srbiju moraju da poštuju mjeru obavezne samoizolacije od 14 dana. Putnici iz Crne Gore moraće da prijave adresu na kojoj će boraviti u Srbiji, kako bi nadležni mogli da provjeravaju da li poštuju samoizolaciju.\nZamjenik gradonačelnika Goran Vesić izjavio je da "ogromna većina Beograđana" nosi maske u prevozu, a da mjere ograničenja radnog vremena većinom poštuju i ugostiteljski objekti, prenosi Beoinfo.\nVesić kaže da prošle nedjelje četiri, pet odsto ljudi nije nosilo maske u prevozu, a sada je do jedan procenat i manje.\nZamjenik gradonačelnika je rekao da samo četiri ugostiteljska objekta nisu poštovala mjere, a da ih u Beogradu ima na desetine hiljada.\nVesić ističe da se u Beogradu čini sve kako se ne bi uveo karantin, ali da treba biti svjestan da se "žurke koje su se održavale poslije 23h, sada održavaju privatno i da se poslije 22h odlazi na žurke u Novi Sad".


Darko Elez priznao krivicu, osuđen na 15 godina zatvora – Banjaluka24\nDarko Elez priznao krivicu, osuđen na 15 godina zatvora\nDarko Elez (41) u cijelosti je priznao krivicu za krivična djela za koja ga tereti optužnica u predmetu kodnog imena “Lutka”.\n“Za optuženog je predložena kazna od 15 godina zatvora, kao najstrožija kazna u okviru sporazumnog priznanja krivice za organizovani kriminal u istoriji Tužilaštva i Suda BiH”, saopšteno je iz Tužilaštva BiH.\nDodaju da u skladu sa sporazumom, od optuženog će se oduzeti nezakonita imovinska korist stečena izvršenjem krivičnih djela.\n“Sporazumnim priznanjem, optuženi se odrekao prava na suđenje i prava na žalbu na presudu koju mu na osnovu sporazuma izrekne Sud BiH, kao i pristao na saradnju sa tužilačkim institucijama BiH i Srbije, u rasvjetljavanju teških krivičnih djela”, navode u saopštenju.\nSud BiH je nakon razmatranja prihvatio sporazum i osudio optuženog na kaznu zatvora u trajanju od 15 godina, čime je predmet “Lutka” u potpunosti pravosnažno okončan.\nSud BiH je Darku Elezu, koga je danas osudio na 15 godina zatvora u predmetu “Lutka”, produžio i pritvor za devet mjeseci.\nElez je, kako je saopšteno iz Suda, osuđen da je počinio krivična djela organizovani kriminal u vezi s krivičnim djelom teško ubistvo i prema izmijenjenoj optužnici za organizovani kriminal u vezi s krivičnim djelom pranje novca sticanog krivičnim djelom zločinačka organizacija u vezi s krivičnim djelom razbojništvo.\nSud BiH je istovremeno donio rješenje kojim je Elezu produžen pritvor koji može trajati do 10. avgusta 2022. godine, to jest do upućivanja na izdržavanje kazne zatvora.\nKo je sljedeći poslije Stojana Vukajlovića na redu za hapšenje?\nTraga se za trojicom Banjalučana zbog krvave pljačke u Nikšiću


Poslanici sjutra glasaju o Vladi | Mladi Nikšića\nPoslanici sjutra glasaju o Vladi\nCrnogorski parlament završio je raspravu o povjerenju Vladi, a debata će biti nastavljena sjutra kada će poslanici o tome glasati.\nPremijer Milo Đukanović je, govoreći o rezultatima Vlade u prethodnom mandatu, kazao da je Crna Gora u prošloj godini ostvarila rast ekonomije od 4,3 odsto što predstavlja, kako je naveo, kontinuitet rasta u odnosu na prethodne dvije godine.\n„Sve tri godine mandata ove Vlade karakteriše ekonomski rast što nije baš uobičajno ni u regionu, ni u Evropi, pogotovo ne na ovom nivou što smatra značajnim uspjehom“, poručio je Đukanović.\nGovoreći o NATO integracijama, on je kazao da su uspjeli da Crnu Goru okrenu ka sistemu vrijednosti evroatlanske zajednice na kojem, kako je naveo Đukanović, danas počivaju najrazvijenija društva.\nOn, kako je kazao, ne misli da je uspjeh države što ulazi u NATO da bi se svrstala uz vojni blok, niti da će NATO dobiti kroz velike vojne potencijale Crne Gore. „Ali mislim da je jako važno i za nas, i za NATO da se širi evroatlanski sistem vrijednosti“.\n„Svjestan sam da dobar dio crnogorskog parlamenta ne podržava NATO integracije, ali svjestan sam i da ćemo za koju godinu biti zahvalni što je Crna Gora stala na ovu stratešku magistralu“, naveo je Đukanović.\nLider Socijalističke narodne partije, Srđan Milić ocijenio je da je datum provjere povjerenja Vladi izbaran za danas, jer se čekala pozivnica Crnoj Gori za NATO.\n„To vaše čekanje punopravne pozivnice za NATO je koštalo državu milijarde EUR“, smatra Milić.\nOn je poručio da su Crnoj Gori neophodne promjene „Promjene koje ne smiju biti po sistemu -sve je isto samo njega nema kao premijera, već je promjena sistema i vrijednosti u tom sistemu više nego nužna“.\nMilić je pozvao Krivokapića i Đukanovića da podijele sa građanima uspjehe koje je koaliciona Vlada postigla.\nOdgovarajući na to pitanje, Đukanović je kazao da je u trogodišnjem mandatu Vlada državu dovela do NATO-a, kao i da su nastavili sa dinamičnim pregovorima sa Evropskom unijom (EU).\nOn je ukazao na to da je Crna Gora na kraju prošle godine dobila i do sada, kako je ocijenio, najafirmativniji Izvještaj EU sa stanovništa rezultata reformiskih napora.\nĐukanović je naveo da je Vlada tokom ovog mandata započela realizaciju najkrupnijih razvojnih projekata u državi kao što je projekat auto-puta.\n„Ovo su učinci koji mogu služiti na čast ovoj Vladi i svim njenim koalicionim partnerima. Bez obzira na epilog ove sjednice, treba ukazati na ono što je rezultat zajedničkog napora“, naveo je Đukanović.\nOn je ocijenio da su ih postignuti rezultati doveli do nepovjerenja jednog dijela parlamentarne opozicije, onog dijela koji, kako smatra Đukanović, ne dijeli te vrijednosti.\n„Oni ne misle da Crna Gora treba da bude nezavisna, da treba da ide put NATO i evropske integracije. Permanento pokušavaju da nas optuže da je neuspješna i da djeluje neodgovnorno sa stanovnšta nacionalnih interesa. Ja mislim da ta ocjena nipošto ne može da stoji“, objasnio je Đukanović.\nNezavisni poslanik, Dritan Abazović, ocijenio je da je Crna Gora pozivnicu za NATO mogla dobiti ranije.\nOn je naveo da su 2009. godine Albanija i Hrvatska ušle u NATO, navodeći da te države nijesu institucionalo ispred Crne Gore.\n„Znači mogli smo i ranije dobili pozivnicu. Mi našu pozivnicu dobijamo sa zakašnjenjem. Vi sa njom imate pravo da se pohvalite i mi koji smo dali skroman doprinos, ali taj kurs je mogao da se izabere mnogo ranije“, ocijenio je Abazović.\nŠef poslaničkog kluba Socijaldemokratske partije, Džavid Šabović, kazao je da ta stranka neće glasati za povjerenje Vladi.\n„Vlada koja se pokušava održati političkom korupcijom, Vlada za koju njen premijer kaže da je globalni i istorijski presedan jer je čine predstavnici partije koja nije učestvovala na izborima“, naveo je on.\nPrema njegovim riječima, Vlada je postavila pitanje svog povjerenja par mjeseci uoči izbora – ne da bi ga provjerila, „jasno je da ga nema pa čak i da skupi ili kupi 41 poslanika, već da bi rušila dijalog oko uslova za fer izbore koji su više puta podržali iz EU“.\nVlada, kako je dodao Šabović, destabilizuje državu da bi sačuvala vlast.\n„Takva vlada nema niti može imati naše povjerenje“, poručio je Šabović.\nRed Bull prodao šest milijardi limenki\nNovo pojeftinjenje svih vrsta goriva


Održana biciklijada “Ćiro II: Ravno – Trebinje”(FOTO) – Planinarsko Društvo "Vučji Zub"\nObjavljeno 16. маја 2022\nViše od stotinu biciklista iz BiH, Hrvatske i Crne Gore učestvovalo je na juče održanoj biciklijadi “Ćiro II: Ravno – Trebinje”, u cilju promocije cikloturizma duž stare željezničke pruge koja povezuje ova dva mjesta te jačanja prekogranične saradnje.\nTokom kružne bicilijade, duge 90 km, koju je organizovalo udruženje HercegovinaBajk iz Ravnog u saradnji sa Biciklističkim klubom “Vučji zub” iz našeg grada, biciklisti, među kojima 15 članova “Vučjeg zuba”, posjetili su Ravno, Zavalu, nekada najveću Ćiro stanicu Hum, „Hercegovačku kuću“ i druge turističke i kulturno-istorijske znamenitosti Trebinja.\n“Sretni smo što smo uspjeli organizovati ovu promotivno rekreativnu biciklijadu, te što je ovaj događaj ponovo privukao velik broj biciklista kako iz Bosne i Hercegovine, tako i Hrvatske i Crne Gore. Naime, zbog vremenskih neprilika koje smo imali u prethodnim sedmicama, bili smo prisiljeni da prolongiramo biciklijadu, no danas je sunce pozdravilo naše goste, a mi smo se još jednom pokazali kao pravi domaćini i predstavili smo našu zemlju kao izvrsnu cikloturističku destinaciju“, kazao je Toni Zorić iz udruženja HercegovinaBajk.\nNajmlađi i najstariji učesnik biciklijade su članovi trebinjskog kluba “Vučji zub”, Nikola Spaić i Vojo Prelević, a cilj trke bio je ispred stare Ćirove lokomotive na Ložioni.\n“U pitanju je najduža biciklistička staza jugoistopčne Hercegovine, koja ide bivšom prugom odnosno štrekom, povezujući nekoliko stanica koje su do danas ostale sačuvane, pri čemu je na toj stazi i najveće okretište nekadašnjeg Ćira, odnosno veliko čvorište na Humu. Iz našeg kluba pozivu se odazvalo 15 biciklista, imali smo najstarijeg i najmlađeg učesnika trke, Nikolu Spaića sa 15 godina a najstariji je bio naš veteran, Vojo Prelević sa 78 godina. Tokom vožnje obišli smo sve usputne željezničke objekte, cilj nam je bio na Ložioni, ispred stare lokomotive Ćiro, uz zajedničko fotografisanje, nakon čega smo obišli Hercegovačku kuću i ostale turističke i kulturno-istorijske znamenitosti, uz neizostavnu zajedničku kafu pod platanima”, kaže za Radio Trebinje Mićo Milošević, predsjednik Biciklističkog kluba “Vučji zub”.\nBojan Vučurević, načelnik Odjeljenja za turizam, poljoprivredu i preduzetništvo Grada Trebinja izrazio je nadu da će biciklijada Ćirovom stazom postati tradicionalna, u cilju daljeg razvoja cikloturizma u našem gradu.\n“Trebinje u posljednje vrijeme ulaže velike napore u promociju cikloturizma kao turizma na otvorenom, a to se prvenstveno ogleda u organizacijama brojnih biciklističkih događaja kojim je Trebinje bio domaćin u posljednje vrijeme, a vjerujemo i u godinama koje su pred nama. Cikloturizam postaje sve popularniji u našem gradu, imamo biciklističke klubove koji rade velik posao po pitanju promocije cikloturizma, a tu su i sertifikovani cikloturistički vodiči koji na najbolji način predstavljaju cikloturističku ponudu Trebinja”, istakao je Vučurević.\nProjekat Ćiro II– “Prekogranična tematska turistička destinacija: Stara uskotračna željeznica Ćiro” finansira Evropska unija u okviru Interreg IPA Programa prekogranične saradnje Hrvatska – Bosna i Hercegovina – Crna Gora, a vodeći partner je Opština Ravno.\nIzvor: Radio Trebinje / X Portal\nOznake: BiciklijadaBiciklistički klub Vučji zubĆiro


Briselu dosta praznih obećanja - Glas Srpske\nBriselu dosta praznih obećanja\nVedrana Kulaga Simić 29.06.2020 07:00\nSARAJEVO - Postojanje sukoba interesa na nivou BiH trenutno niko ne provjerava jer ne radi ni komisija, a i zakon ima brojne manjkavosti, što otvara dosta prostora za malverzacije i zloupotrebe, zbog čega je i zvanični Brisel zatražio od domaćih vlasti da na to pitanje bude što prije stavljena tačka.\nU ranijem sazivu komisije za odlučivanje o sukobu interesa funkcionera na zajedničkom nivou, uz članove Parlamenta BiH, bili su predstavnici Centralne izborne komisije i Agencije za borbu protiv korupcije BiH, ali nakon opštih izbora 2018. godine komisija nije počela da radi.\nOsim toga, zbog nedorečenosti zakona u proceduri su se našli određeni prijedlozi, ali nijedan nije priveden kraju.\nO potrebi uvođenja reda u ovu oblast posljednji put je u Parlamentu BiH razgovarano u januaru u Predstavničkom domu, kada je na dnevnom redu bio prijedlog zakona o sprečavanju sukoba interesa u institucijama vlasti BiH, na prijedlog poslanika Saše Magazinovića, Damira Arnauta i Jasmina Emrića.\nEmrić, koji je u prethodnom sazivu bio na čelu Komisije za odlučivanje o sukobu interesa, tada je pozdravio činjenicu da se konačno na dnevnom redu našao prijedlog, ali i izrazio nezadovoljstvo što duže od dvije godine traje taj postupak. Upozorio je da je na nivou BiH, ali i FBiH institut sukoba interesa samo mrtvo slovo na papiru. Tada nakon poslaničke rasprave, ipak, nije razmatran ponuđeni zakon, već je usvojen zaključak na prijedlog Nikole Lovrinovića iz HDZ-a BiH kojim je od Savjeta ministara BiH zatraženo da u roku do 90 dana dostavi Predstavničkom domu prijedlog zakona o sukobu interesa te da u obzir budu uzeti prijedlozi poslanika kao i ranija mišljenja, između ostalog i Centralne izborne komisije BiH.\nSa Emrićem nismo uspjeli da stupimo u kontakt, dok je Magazinović rekao da, prema informacijama kojima raspolaže, u Parlament BiH još nije stigao prijedlog zakona iz Savjeta ministara.\n- Protivljenje postojanju ovog instituta je neprihvatljivo. To mora biti riješeno - istakao je Magazinović za “Glas Srpske”.\nInstitut sprečavanja sukoba interesa jedan je u nizu ključnih prioriteta koje je zvanični Brisel stavio kao uslov za napredovanje BiH na putu ka EU. To je apostrofirano i na posljednjem sastanku sa članovima Zajedničke komisije za evropske integracije Parlamenta BiH, održanom u utorak. Član te komisije Lazar Prodanović (SNSD), koji je bio član komisija koje su utvrđivale postojanje sukoba interesa funkcionera, istakao je za “Glas Srpske” da je obaveza BiH da bude usvojen zakon o sukobu interesa te da bude uspostavljeno nezavisno tijelo kako parlamentarci ne bi odlučivali o sopstvenoj poziciji.\n- Ovakvo stanje je veoma loše i za razvoj demokratije i vladavinu prava u BiH. Potreban je zakon koji bi jasno definisao šta je sukob interesa i koje je obavljanje funkcija nespojivo. Velika je mogućnost političke korupcije i raznih zloupotreba - rekao je Prodanović i potvrdio da nova komisija nije imenovana nakon izbora 2018. godine.\nU Savjetu ministara BiH nismo uspjeli da dobijemo informaciju da li su i šta radili kada je u pitanju novi zakon.\nProdanović je istakao da nije ni popunjena Agencija za borbu protiv korupcije BiH jer nedostaje jedan član u rukovodstvu.\nNadležna komisija Parlamenta BiH u julu 2018. godine utvrdila je rang-listu kandidata za funkciju zamjenika direktora ove agencije i podnijela izvještaj poslanicima i delegatima oba doma Parlamenta, ali izvještaj još nije usvojen. Dom naroda BiH odbacio ga je na posljednjoj sjednici, održanoj 25. juna ove godine.


Srbija još jednom potvrdila visok kreditni rejting\nBEOGRAD – Srbija je još jednom potvrdila svoj visoki kreditni rejting, izjavio je danas ministar finansija Siniša Mali povodom najnovije procjene Agencije Standard end Pur koja je potvrdila ocenu kreditnog rejtinga Srbije na nivou BB.\n„Ove godine smo potvrdili kreditni rejting, sa tim da sa stabilnog dobijamo unapređenje na pozitivni i da sa takozvanog BB kreditnog rejtinga u narednih 12 meseci očekujemo BB+”, rekao je Mali.\n„Važno je da kreditne agencije vide dobre pokazatelje i da na ovaj način kroz izveštaje to i potvrde”, dodaje Mali.\nIstiče da stopa rasta BDP-a nikada nije bila veća u posljednjih 10 godina, da će do kraja godine rast biti 4,4 odsto, da je smanjeno učešće javnog duga u BDP-u koji sada iznosi 54,1 odsto, dok je samo prije nekoliko godina javni dug bio veći od 70 odsto BDP-a, te da je već treću godinu za redom budžet u suficitu.\nPodsjetio je da je Srbija u posljednjih 12 meseci privukla 2,6 milijardi evra stranih direktnih investicija i da je po tome apsolutni lider u regionu.\nNaveo je da oko 55 ili 56 odsto svih stranih direktnih investicija u region Zapadnog Balkana dolazi u Srbiju, te da i to pokazuje koliko se Srbija promenila i koliko je atraktivna za ulaganja. Tanjug\nTagovi: bdpinvesticijeizborkreditni rejtingsinisa malisrbijavazno


Sava promenada: 2. Global Fest Sava Port - Dan u Beogradu\nNaslovna » Izlasci » Festivali » Sava promenada: 2. Global Fest Sava Port\n2. Global Fest Sava Port (Sava promenada)\nAh Neša 5. septembar 2018. Festivali Postavite komentar\nNa ovogodišnjem festivalu predstaviće se veliki broj zemalja sa nekoliko kontinenata, a u bogatom kulturno-umetničkom i muzičkom programu uživaće sve generacije.\nIzlagački štandovi i kreativne radionice očekuju sve posetioce manifestacije koji će imati priliku i da isprobaju tradicionalne kulinarske specijalitete zemalja učesnica, a kroz igru i pesmu da se upoznaju sa njihovim različitim kulturnim obeležjima.\n2. Global Fest Sava Port održaće se pod sloganom „U susret svetu„.\nOd 17.00 zakazano je svečano otvaranje i defile svih zemalja učesnica koje će se predstaviti u svojim tradicionalnim narodnim nošnjama.\nNa kraju manifestacije, od 21.00, posetioce očekuje (naravno, besplatan) koncert grupe Legende.\nOrganizatori su Gradska opština Savski venac i Turistička organizacije ove opštine u saradnji sa Turističkom organizacijom Beograda, CEBEF-om, „Belgrade Waterfront“ i udruženjem „Čarobna lampa“. (danubeogradu.rs)\nTagovifestivali global fest sava port izlasci leto u beogradu sava promenada za dž\nPrethodni Karavan „Bike for Europe“ u Beogradu + 13. Bajk fest\nSledeći Novi filmovi u bioskopima (6. septembar 2018)


NUNS i NDNV: Sistemski zaštititi radna prava novinara (audio) | Autonomija\nNUNS i NDNV: Sistemski zaštititi radna prava novinara (audio)\nSudovanje - ludom radovanje\nPredstavnici Nezavisnog društva novinara Vojvodine (NDNV) i Nezavisnog udruženja novinara Srbije (NUNS) zatražili su danas od države da stane na put zloupotrebi prava zaposlenih u medijima i da omogući sistemsku zaštitu novinarima kojima su poslodavci prekršili prava na rad.\nAdvokat NDNV-a Milan Đukić rekao je na konferenciji za novinare da je stalna praksa da poslodavci ostaju dužni primanja zaposlenima, a da novinari posle ne mogu da naplate ta dugovanja, jer su firme koje su im dugovale novac u međuvremenu otišle u stečaj.\nMilan Đukić: „Sudovanje – ludom radovanje“\n“Ukoliko već vlasti izlaze u susret preduzetnicima i nude im mogućnost smanjivanja ili ukidanja PDV-a, zašto onda ne izađu u susret i zaposlenima koji ne mogu da naplate svoja potraživanja od poslodavaca, ali istovremeno moraju plaćati sudske troškove, ako se odluče da tuže poslodavce”, rekao je Đukić.\nPrema njegovim rečima, trebalo bi da se novinarima koji tuže poslodavce omogući da sudske troškove i takse plate tek nakon naplate potraživanja od poslodavaca.\nOn je rekao i da ovaj princip može da se primeni na sve zaposlene, ne samo u medijskoj industriji, pošto u Srbiji ima veoma mnogo slučajeva kršenja radnih prava.\nĐukić je istakao da je radni sporovi samo u teoriji treba da se završe za šest meseci, dok u praksi ti sporovi traju oko dve godine, pa se sve pretvori u princip “sudovanje – ludom radovanje”.\n“Za sve ovo ja ne krivim poslodavce, jer je njima zapravo sistemski omogućeno da se ponašaju tako neodgovorno”, kazao je Đukić.\nNikola Travica: Dobio spor, a mora da plati sudske troškove\nNovinar Nikola Travica, koji je tužio svog poslodavca “Novi građanski list”, rekao je da je dobio sudski spor protiv poslodavca, prema kojem je naloženo da mu isplate više od pola miliona dinara zaostalih zarada, ali da je firma u međuvremenu otišla u stečaj i da on sada mora platiti 53.000 dinara sudskih troškova, iako ne može naplatiti svoja potraživanja.\n“To znači da sada treba da platim porez na ono što mi je uzeto, ali mi nije vraćeno”, rekao je Travica.\nGeneralni sekretar NUNS-a Svetozar Raković rekao je da u takvim uslovima rada ne može biti ni reči o slobodi informisanja u Srbiji.\n“Radi se o klasičnoj kriminalnoj prevari, a medijska industrija danas liči na minsko polje kada su u pitanju prava zaposlenih”, ocenio je Raković.\nPredsednik Izvršnog odbora NDNV-a Nedim Sejdinović ocenio je da se u slučaju novinara Nikole Travice radi ne samo o ugrožavanju radnih prava, već i o direktnom ataku na medijske slobode i sobodu izražavanja.\nOn je zahvalio Travici na hrabrosti i istrajnosti da izađe u javnost sa svojim problemom i pozvao novinare da pokažu solidarnost s njim i sa kolegama u sličnom položaju.\nSejdinović je rekao da slučaj Travica govori dosta i o konzorcijumu koji se nekada zvao Vojvodina.info i koji je u svom vlasništvu imao nekoliko lokalnih medija u Vojvodini, a za koji se pokazalo da je medije kupovao zbog političkih a ne ekonomskih interesa, zbog čega je novinare tretirao kao puke izvršioce naređenja, ne poštujući ni miminum njihovih prava.\nPredstavnici novinarskih udruženja ocenili su da među novinarima nema dovoljno solidarnosti, a sindikati ne rade svoj posao na pravi način.\nPres konferencija – slučaj Travica by ndnv\n(Foto: N. Đurić/MCV)


🚌 Autobus Raška → Ulm - Autobuske Karte | AutobuskiPrevoz.com\nAutobus Raška - Ulm\nAutobuske karte za Raška Ulm kupite po najnižoj ceni na tržištu. Informišite se o redu vožnje, rezervišite mesto u autobusu i izaberite način plaćanja.\nInformacije za Autobus Raška - Ulm\nRaška - Ulm se nalaze na udaljenosti od 0 km.\nNa ovoj stranici predstavljeni su svi autobuski prevoznici sa kojima je AutobuskiPrevoz.com ostvario saradnju želeći da vam ponudi autobuske karte po najnižoj tržišnoj ceni. Takođe, obratite pažnju na akcije koje često imamo u našoj ponudi a koji vam mogu znatno smanjiti cenu autobuske karte za relaciju Raška - Ulm. Nakon što se odlučite za datum i vreme, kliknite na "Rezerviši" i popunite neophodna polja ili nas pozovite na 011 405 31 51 radi rezervacije. Kao poslednji korak izaberite način plaćanja među kojima su lično preuzimanje u Balkanskoj 35 - 39.


RTCG - Radio Televizija Crne Gore - Nacionalni javni servis :: Društvo :: U stanove uselile 22 raseljene porodice / print=true\n01. 06. 2020. 17:59 >> 18:02 0\nU Herceg Novom su dvadeset dvije raseljene porodice uselile u stanove izgrađene kroz projekat regionalne stambene izgradnje. Stanovi u Sutorini izgrađeni su sredstvima donatora iz deset država, dok su opština i ministrstvo učestvovali sa 15% sredstava. Na sličan način se rješavaju stambena pitanja raseljenih i u drugim gradovima u Crnoj Gori. Do sada je na ovaj način izgrađeno skoro 400 stanova za raseljene i socijalno ugrožene u našoj zemlji, a plan je da se do kraja programa obezijede stanovi za 1.177 porodica koje su se nastanile u Crnoj Gori.\n"Naime, Vlada Crne Gore – Ministarstvo rada i socijalnog staranja koje realizuje ovaj projekat je kupilo ukupno 22 stambene jedinice u Herceg Novom, odabralo korisnike i dodijelilo im stanove u martu ove godine", navodi se u saopštenju tog vladinog resora.\nMinistar je, kako se dodaje, tom prilikom kazao da Vlada Crne Gore posvećeno radi na rješavanju pitanja stambenog zbrinjavanja najranjivije populacije i sa međunarodnim donatorima ovog programa gradi bolju budućnost za sve svoje građane.\n"Regionalni stambeni program u Crnoj Gori će do kraja 2021. godine ukupno obezbijediti 681 stambenu jedinicu za ugrožene izbjegličke porodice. Do sada dodijeljeno je ukupno 395 stambenih jedinica, dok će do kraja naredne godine još 286 porodica dobiti krov nad glavom", navodi se u saopštenju.\nMinistar je još jednom u ime Vlade Crne Gore čestitao svima i poželio korisnicima da Crnu Goru zavole kao svoj drugi dom jer ona to i jeste u pravom smislu.\n"On je takođe istakao da je Centar kao partner na projektu imao dobru saradnju sa svim partnerima koji su bili uključeni u projekat", dodaje se u saopštenju.\nŠefica kabineta predsjednika Opštine Herceg Novi, Dragana Stanišić zahvalila je svima koji su doprinijeli da ove porodice dobiju krov nad glavom i ukazala na značaj odluke Opštine Herceg Novi da učestvuje u Regionalnom stambenom programu, te da će Opština Herceg Novi uvijek biti pouzdan partner u ostvarenju inicijativa koje rješavaju pitanja od životnog značaja i podižu standard građana Herceg Novog.\nUkupna vrijednost projekta je 1.065.305 eura, od čega je iznos od 918.000 eura obezbijeđen iz donacija.\nHerceg Novi Kemal Purišić


BLOG UŽIVO Ruska ofanziva na Donbas zaustavljena, Ukrajina bi mogla da dobije rat, tvrdi Stoltenberg - Svet - Dnevni list Danas\nPočetna » Svet » BLOG UŽIVO Ruska ofanziva na Donbas zaustavljena, Ukrajina bi mogla da dobije rat, tvrdi Stoltenberg\nDanas Online16.05.2022. 23:11\nNajavljene kandidature Finske i Švedske za ulazak u NATO su dokaz da „se agresija ne isplati“ rekao je danas generalni sekretar Alijanse Jens Stoltenberg.\n00.20 Ukrajinski mediji objavili su da je Lavov napadnut najvećim raketnim udarom od početka rata.\n23.11 Desetak autobusa sa ukrajinskim vojnicima koji su se skrivali u čeličani Azovstal u Mariupolju napustilo je tu fabriku, javila je agencija Rojtes pozivajući se na izjave očevidaca. Za sada nije poznato koliko je vojnika bilo u autobusima koji su večeras krenuli iz tog lučkog grada.\n22.20 Rat u Ukrajini je razotkrio fundamentalni neuspeh zapadne publike da ceni pravu prirodu moderne Rusije. Mnogi međunarodni posmatrači i dalje pretpostavljaju da je Rusija racionalan akter i veruju da politika smirivanja može dovesti do kraja sukoba u Ukrajini.\n21.30 Turski predsednik Režep Tajip Erdogan izjavio je danas da njegova država neće podržati ulazak Švedske i Finske u NATO.\nŠvedski ministar spoljnih poslova je ranije danas najavio da će visoki zvaničnici Helsinkija i Stokholma ubrzo doputovati u Tursku, kako bi sa predstavnicima te države razgovarali o eventualnim prigovorima njihovom NATO članstvu, javila je Anadolija.\nU stvarnosti, ni liberali ni okoreli realisti ne razumeju zaista Vladimira Putina, ukazuje Anders Oslund, vodeći stručnjak za ekonomije Istočne Evrope, posebno Ukrajine i Rusije.\n21.26 Ministar spoljnih poslova Srbije Nikola Selaković rekao je danas u Briselu da su neke države članice Saveta EU vrlo eksplicitno dale do znanja da se od Srbije očekuje usklađivanje sa zajedničkom spoljnom politikom EU, što kako je dodao, znači uvođenje sankcija Rusiji.\n21.08 Ruska invazija punog obima na Ukrajinu pokrenula je vojno nesvrstane Finsku i Švedsku da preispitaju svoje strategije nacionalne bezbednosti. Vest od četvrtka da finski lideri žele da njihova zemlja pristupi NATO-u “bez odlaganja“ praćena je sličnom odlukom Švedske.\nGeneralni sekretar NATO-a Jens Stoltenberg je u više navrata rekao da su obe zemlje “najbliži partneri“ NATO-a i podržavaju brzo pristupanje – koje se odvija u roku od nekoliko nedelja, a ne meseci ili godina kao za prethodne nove članice.\n20.40 Evo pet ključnih izazova sa kojima se Ukrajina i njeni globalni partneri i saveznici moraju pozabaviti dok se zločinački rat ruskog predsednika Vladimira Putina približava svojoj najodlučnijoj fazi, navodi Frederik Kempe, novinar, koliumnista I predsednik Atlantskog saveta.\nNeki su, navodi, kratkoročni, dok drugi imaju generacijske posledice.\n20.23 Rusko Ministarstvo spoljnih poslova ocenilo je danas da će ulazak Švedske u NATO naneti značajnu štetu bezbednosti Severne Evrope i evropskog kontinenta u celini, i upozorilo da će Rusija biti prinuđena da preduzme uzvratne korake.\n20.00 Italijanska naftna i gasna grupa Eni spremna je da ispoštuje zahteve za plaćanje ruskog gasa i otvori bankovni račun u rubljama, piše Blumberg, pozivajući se na ljude upućene u to. „Eni će do srede preći na otvaranje računa u rubljama i evrima kod Gasprombanke kako bi izvršio plaćanja ovog meseca na vreme i izbegao bilo kakve rizike za snabdevanje gasom“, saopštila je agencija a prenosi ruska državna novinska agencija Ria Novosti.\n19.45 Šef evropske diplomatije Žozep Borelj izjavio je večeras u Briselu da Srbija treba što pre da se uskladi sa sankcijama EU Rusiji i da održavanje bliskih odnosa sa režimom ruskog predsednika Vladimira Putina više nije kompatibilno sa evropskim integracijama.\nPosle radnog ručka ministara spoljnih poslova članica EU i ekonomija Zapadnog Balkana, tokom dvodnevnog sastanka Saveta EU za spoljne poslove, Borelj je rekao da Unija „razume teškoće“ i da „mnogo ceni“ glasanje protiv Rusije u Generalnoj skupštini UN, ali da od kandidata za članstvo i partnera „očekuje da se u potpunosti usklade sa spoljnom politikom“.\n19.39 Najmanje deset ljudi poginulo je u ruskim udarima na grad Severodonjeck na istoku Ukrajine koji je takoreći opkoljen ruskim trupama, rekao je danas guverner tog regiona.\n17.45 Saradnja zemalja jadransko-jonskog regiona posebno je važna u svetlu odgovora na aktuelnu političku i ekonomsku krizu izazvanu ruskom agresijom na Ukrajinu i može biti jedan od instrumenata da zemlje članice brže napreduju na putu pristupanja Evropskoj uniji, poručeno je sa Sedmog foruma Strategije EU za jadranski i jonski region (EUSAIR) koji je otvoren danas u Tirani. Na marginama susreta govori se da je ove godine poseban naglasak stavljen na ideju da se zemlje kandidati za članstvo u EU, koje su ujedno i deo ove incijative – Srbija, Albanija, Crna Gora, Severna Makedonija, kao i potencijalni kandidati, udruže i iskoriste ovaj vid regionalne saradnje, kao i nešto noviju inicijativu – Otvoreni Balkan, kako bi odlučnije tražile od Evropske unije konkretan datum za prijem u članstvo.\n17.14 Vlada Crne Gore uputila je Ukrajini vojnu i humanitarnu donaciju u iznosu od 400.000 evra.\n„Odgovarajući na molbu Ukrajine za pružanje pomoći u kriznoj situaciji nastaloj agresijom Rusije na ovu državu, Crna Gora je uputila vojnu i humanitarnu donaciju prijateljskoj Ukrajini“, navodi se u saopštenju ministarstva odbrane.\n16.50 Kompanija MekDonalds saopštila je danas da će potpuno napustiti rusko tržište posle skoro tri decenije poslovanja i najavila da priprema za prodaju svojih 850 restorana u toj zemlji. Kompanija je u martu, navodno, privremeno zatvorila svoje ruske ispostave zbog rata Kremlja u Ukrajini, ali je nastavila da plaća pune plate za svojih 62.000 zaposlenih, prenosi Politiko.\n16.11 Švedska premijerka Magdalena Anderson je danas objavila da će se Švedska pridružiti Finskoj u podnošenju zahteva za članstvo u NATO-u, u vreme ruske invazije na Ukrajinu. Ta istorijska promena, posle više od 200 godina vojne neutralnosti Švedske, verovatno će izazvati burne reakcije vlade ruskog predsednika Vladimira Putina. Premijerka Anderson je, tokom obraćanja poslanicima u Stokholmu, tu odluku nazvala „istorijskom promenom bezbednosne politike“ Švedske.\n16.03 Rusko ministarstvo odbrane saopštilo je da je počela evakuacija teško ranjenih pripadnika ukrajinskih snaga iz čeličane Azovstal u Mariupolju. Kako se navodi u saopštenju ministarstva, uspostavljen je režim prekida vatre u području čeličane i otvoren je humanitarni koridor kroz koji se ranjenici sprovode ka medicinskoj ustanovi u Novoazovsku u Donjecku, kako bi im bila obezbeđena sva neophodna pomoć.\n15.49 Norveška, Danska i Island izdali su zajedničko saopštenje u kojem nude podršku Finskoj i Švedskoj u slučaju da ove dve nordijske zemlje budu napadnute tokom procesa prijavljivanja za članstvo u NATO-u.\n„Zajedno sa Danskom i Islandom, Norveška je spremna da pomogne svojim nordijskim susedima svim neophodnim sredstvima ukoliko budu žrtve agresije na njihovoj teritoriji pre nego što dobiju članstvo u NATO-u“, izjavio je norveški premijer Jonas Gar Stere, prenosi Gardijan.\n15.24 Vlada u Pekingu danas je reagovala na najavljeno pristupanje Finske NATO-u, poručivši da će ovaj potez dovesti do stvaranja „novog faktora“ u kinesko-finskim odnosima. „Kina je svesna da Finska ima nameru da se pridruži NATO-u. Kinesko-finski odnosi su uvek bili prijateljski. Ali prijavljivanje Finske za pridruženje alijansi će naravno stvoriti novi faktor u bilateralnim odnosima“, rekao je portparol kineskog ministarstva spoljnih poslova na današnjoj konferenciji za novinare.\n14.58 Dve osobe su noćas poginule, a devet je povređeno, uključujući dete, kada je u ruskim napadima pogođena bolnica u Severodonjecku, izjavio je ukrajinski vojni komandant u istočnom regionu Lugansk. Regionalni vojni guverner Sergej Hajdaj rekao je danas da su ukrajinske specijalne snage digle u vazduh železničke mostove pod kontrolom ruskih snaga između gradova Rubižnje i Severodonjeck, kako bi usporile rusku ofanzivu.\n14.29 Ruski predsednik Vladimir Putin rekao je da Rusija nema problem sa Finskom i Švedskom ali da bi proširenje vojne infrastrukture na njihovoj teritoriji izazvalo reakciju Moskve, pošto su ove nordijske zemlje na korak do pridruživanja NATO-u. Kako prenosi Gardijan, govoreći u Moskvi na samitu Rusijom predvođene Organizacije ugovora o zajedničkoj bezbednosti (CSTO), Putin je rekao da proširenje NATO-a predstavlja problem za Rusiju i da će ona pomno pratiti ono što je on nazvao Sjedinjenim Državama predvođene planove alijanse da poveća svoj globalni uticaj.\n14.01 Visoki predstavnik EU za spoljnu politiku i bezbednost Žozep Borelj izjavio je da nema garancija da će blok od 27 zemalja moći brzo da se dogovori o novom paketu sankcija Rusiji, pošto se mala grupa zemalja na čelu sa Mađarskom protivi embargu na naftu. „Daćemo sve od sebe kako bismo deblokirali situaciju. Ne mogu da garantujem da će se to dogoditi jer su pozicije prilično jake“, rekao je Borelj uoči dvodnevnog sastanka Saveta EU za spoljne poslove u Briselu. Prema njegovim rečima, neke zemlje članice suočavaju sa većim poteškoćama jer su zavisnije zato što nemaju izlaz na more i da naftu nabavljaju samo naftovodima, i to iz Rusije.\n13.34 Nesposobnost Rusije da preuzme kontrolu nad Harkovom treba posmatrati kao poraz za ovu zemlju, kaže general Ričard Barons, bivši zapovednik komande združenih snaga Velike Britanije. „To je bio preveliki cilj za rusku vojsku. Rusija nema ni dovoljan broj vojnika, ni volju ni veštinu da zauzima velike gradove“, rekao je Barons za Bi-Bi-Si. „Kada su se Rusi zaglavili u okolini pregdrađa, postali su lakša meta za veoma agresivan i uspešan protivnapad Ukrajine, posle čega je osvajanje Harkova postalo manje važan cilj nego da se izbore za napredak u Donbasu“, kaže on.\n13.17 Američka kompanija brze hrane Mekdonalds (McDonald’s) je danas saopštila da počinje prodaju svog poslovanja u Rusiji, koje uključuje 850 restorana sa 62.000 zaposlenih ukazavši na humanitarnu krizu izazvanu invazijom na Ukrajinu. Dok pronađe kupca za svoje restorane, Mekdonalds je saopštio da će ukloniti žute lukove i druge simbole i znakove sa imenom kompanije.\n13.04 Ruske „okupatorske snage“ ubrzano raščišćavaju ruševine iz područja koje su bombardovale tokom višenedeljne ofanzive na Mariupolj, kažu ukrajinski zvaničnici. Kako javlja Si-En-En, sevtnik gradonačelnika Mariupolja Petro Andruščenko je rekao da su Rusi počeli da uklanjaju ruševine u bolnici sa porodilištem koja je bombardovana u martu. Prema njegovim rečima, Rusi pokušavaju da raščiste i luku kako bi je ponovo otvorili ali u tome ih sprečava nasukani brod koji još uvek blokira ulaz u luku.\n12.42 Francuski proizvođač automobila Reno objavio je danas da prodaje svoj ruski ogranak gradu Moskvi i udeo u ruskoj automobilskoj kompaniji Avtovaz lokalnom državnom institutu. Reno je saopštio da je upravni odbor te kompanije odobrio prodaju 67,69 odsto udela u Avtovazu, proizvođača automobila Lada, ruskom istraživačkom institutu za automobile i motore NAMI. Sporazumom je predviđeno da Reno u narednih šest godina ima pravo da ponovo otkupi svoj udeo.\n12.28 Najmanje 3.000 stanovnika Marijupolja nalazi se u ruskom „filtracionom kampu“, centru za smeštaj civila pre nego što budu evakuisani u Donjeckoj oblasti, rekao je Petro Andrjuščenko, savetnik gradonačelnika Marijupolja. Rusija je postavila svoje takozvane „logore za filtriranje“ na brojnim lokacijama van Ukrajine, ali mnogi Ukrajinci govore o jezivom životu u ovim centrima, a jedan ih opisuje „kao pravi koncentracioni logor“, preneo je BBC.\n12.12 Zamenik ruskog ministra spoljnih poslova Sergej Rjabkov dao je za državnu novinsku agenciju Ria novu izjavu povodom odgovora Rusije na priključivanje nordijskih zemalja NATO-u. „Oni ne treba da imaju ilzije da ćemo mi jednostavno pristati na to, kao što ne treba da ih imaju ni Brisel, Vašington ili drugi glavni gradovi zemalja članica alijanse. Opšti nivo vojne tenzije će porasti, a predvidljivost u ovoj sferi će se smanjiti. Šteta što je zdrav razum žrtvovan zarad neke fantomske pretpostavke o tome šta treba uraditi ovoj situaciji“, rekao je Rjabkov.\n11.41 Ministri spoljnih poslova Austrije i Estonije razgovarali su o najavljenom šestom paketu sankcija koje će Evropska unija uvesti Rusiji. Austrijski ministar Aleksander Šalenberg rekao je da je „uveren“ da će paket biti „gotov u narednim danima“, javlja Si-En-En. On je naglasio da će novi paket biti „veoma značajan“ i da će sankcijama biti obuhvaćen „čitav ruski vojni kompleks“, ali je dodao da još postoji „izvesna potreba za diskusijom“ o tom pitanju.\n11.22 Rusija je saopštila da su njene snage oborile tri ukrajinska vojna aviona, jedan u blizini Zmijskog ostrva u Crnom moru a druga dva u regionima Mikolajeva i Harkova. „Ruski projektili visoke preciznosti pogodili su dva komandna položaja u ukrajinskom regionu Harkova i druge mete, uključujući skladišta oruže na mestima na kojim su koncentrisane ukrajinske trupe“, navodi se u saopštenju ruskog ministarstva odbrane, prenosi Rojters. Kako se dodaje, slični napadi su izvršeni u Donjecku i Lugasku, gde su oboreni i dronovi.\n11.06 Ruske snage su svoje najnovije napade u Ukrajini usmerile na region Donjecka na istoku, gađajući civilne i vojne objekte u više gradova, saopštila je danas ukrajinska vojska. U saopštenju se navodi da je ruska vojska nastavila sa vazdušnim i artiljerijskim napadima oko fabrike Azovstal u Marijupolju, poslednjem uporištu ukrajinskih snaga u toj strateški značajnoj luci. U regionu Donjecka, ruske snage su pucale iz artiljerijskih oruđa na civilnu infrastrukturu u gradovima Dovhenke, Ruski Tiški, Ternova i Petrivka.\n10.58 Bataljon Kastus Kalinouski, sastavljen od beloruskih volontera koji se bore za Ukrajinu, je pretrpeo još jedan,treći, gubitak, javlja Nexta. „Danas je naš bataljon pretrpeo veliki gubitak. Tokom oslobađanja ukrajinskog sela od ruske okupacije, komandant odreda, vojnik našeg bataljona Pavel Volat je smrtno ranjen. Odveden je u bolnicu u kritičnom stanju, ali bilo je previše kasno“, navodi se u tvitu.\n10.45 Švedska će poslati svoje diplomate u Tursku u cilju prevazilaženja prigovora Ankare na njene planove da se pridruži NATO-u, izjavio je ministar odbrane Peter Hultkvist. „Poslaćemo grupu diplomata da održe razgovore sa Turskom tako da vidimo da li ovo može da bude rešeno i o čemu se zapravo radi“, rekao je Hultkvist za državnu televiziju SVT.\n10.13 Američki Institut za proučavanje rata (ISW) objavio je novu analizu sukoba u Ukrajini, prema kojoj je pri nedavnom pokušaju prelaska reke ruskoj vojsci nedostajalo taktičko promišljanje, jer su prilikom ovog napada staradali skoro svi članovi ruske brigade koja je započela ofanzivu. Takođe, satelitski snimci pokazuju uništena ruska vozila skupljena na oba kraja razrušenog mosta.\n09.58 Turska mora da održava „delikatan diplomatski balans“ zbog ruske invazije na Ukrajinu kako bi bila u mogućnosti da pomogne da se postigne mogući kraj rata pomoću pregovora, rekao je Ibrahim Kalin, portparol turskog predsenika Redžepa Tajipa Erdogana, u jednom intervjuu. Kalin, koji je ujedno i Erdoganov glavni savetnik za spoljnu politiku, kaže da iako je Ankara kritikovala rusku invaziju i akcije na bojnom polju, ne bi bilo dobro da preduzme bilo kakve kaznene korake prema Moskvi.\n09.44 Ukrajinski vojnici koji brane Harkov sigli su do državne granice sa Rusijom, saopštio je regionalni guverner Oleg Sinegubov. Kako prenosi Bi-Bi-Si, ukrajinsko ministarstvo spoljnih poslova je objavilo video snimak na kojem se navodno vide vojnici iz brigade teritorijalne odbrane na jednoj lokaciji na granici. „Stigli smo, ovde smo“, rekao je jedan od vojnika.\n09.26 Ruski zvaničnici upućuju sve više kritika povodom odluke Švedske i Finske o pridruživanju NATO-u. Ruski zamenik ministra spoljnih poslova Sergej Rjabko izjavio je da je ova odluka „greška sa dalekosežnim posledicama“ koja će „radikalno promeniti globalnu situaciju“.\n09.06 Švedska premijerka Magdalena Anderson će danas u parlamentu zatražiti podršku za prijavu za pridruživanje NATO-u i predsedavaće specijalnom sastanku kabineta vlade posvećenom ovom pitanju, javlja Bi-Bi-Si. Švedska je potvrdila da će se zemlja prijaviti za članstvo u alijanski, što predstavlja istorijsku promenu do koje je došlo zbog invazije Rusije na Ukrajinu. Do ovog poteza je došlo pošto je premijerkina socijaldemokratska stranka okončala svoje višedecenijsko protivljenje pridruživanju alijansi.\n08.52 Estonska ministarka spoljnih poslova Eva-Marija Limets rekla je da će pridruživanje Švedske i Finske NATO-u povećati bezbednost u baltičkom regionu. „Kada vidimo da naše susedne i druge demokratske zemlje pripadaju NATO-u, to će značiti da možemo da imamo šire zajedničke vežbe i veću saradnju na polju odbrane. Videli smo da postoje određene nesuglasice, ali smo takođe videli da su zelje vojljne da ih prevaziđu“, rekla je ona za agenciju Rojters pred NATO sastanak u Berlinu.\n08.33 Belorusija raspoređuje svoje snage specijalnih operacija duž granice sa Ukrajinom, navodi se u najnovijoj obaveštajnoj proceni britanskog ministarstva odbrane, prenosi Bi-Bi-Si. Kako se dodaje, raspoređuju se i vazdušne snage, artiljerijske i raketne jedinice na područjima za obuku na zapadu zemlje.\n„Prisustvo beloruskih snaga u blizini granice će njaverovatnije sprečiti ukrajinske trupe da se raspoređuju kao podrška operacijama u Donbasu, ali za sada beloruske snage nisu direktno učestvovale u konfliktu“, navodi se u saopštenju. „Beloruski predsednik Lukašenko veroravno balansira sa podrškom ruskoj invaziji sa željom da izbegne direktno učešće zbog rizika od zapadnih sankcija, ukrajinske odmazde i mogućeg nezadovoljstva u beloruskoj vojsci“, dodaje se.\n08.19 Ruske su snage pretrpele “znatne gubitke u ljudstvu i opremi” dok pokušavaju da napreduju ka zapadu do granica regiona Lugansk i Donjeck, rekao je portparol generalštaba ukrajinske vojske, prenosi Si-En-En. „U nekim oblastima, broj pripadnika ruskih jedinica, kao rezultat borbi, je manji za 20 odsto“, saopštila je ukrajinska vojska.\n„U pravcu Popasne, zbog teških gubitaka i nemogućnosti da deluju nezavisno, kopnene trupe Ruske Federacije se udružuju sa članovima ruskih privatnih vojnih kompanija kako bi nastavile sa akcijama“, rekao je Oleksandr Štupin, portparol generalštaba ukrajinske vojske.\n08.06 Ruske trupe su verovatno odustale od „opkoljavanja velikih razmera“ ukrajinskih područja od Donjecka do grada Izjuma, poznatog i kao kapija istočnog Donbasa, smatraju vojni analitičari.\n07.28 Rusko ministarstvo industrije i trgovine saopštilo je da ruski udeo u fabrici Reno-a u Moskvi prelazi u državno vlasništvo.\n07.23 NATO danas počinje vojne vežbe u Estoniji, koje će trajati naredne dve nedelje. U vežbama će učestvovati više od 15.000 trupa iz 10 država, uključujući Finsku i Švedsku koje su najavile pridruživanje organizaciji.\n07.19 „Spremamo se za nove pokušaje Rusije da napadne Donbas, da nekako intenzivira svoje kretanje na jugu Ukrajine“, rekao je predsednik Ukrajine Volodimir Zelenski u svom noćnom obraćanju.\n06.58 Generalni sekretar NATO-a Jens Stoltenberg rekao je da je ruska ofanziva na Donbas zaustavljena i da bi Ukrajina mogla da dobije rat, i to bi bio ishod koji je nekoliko vojnih analitičara predvidelo na početku sukoba.\n06.52 Ruske trupe izvršile su napade u istočnoj Ukrajini pokušavajući da se pozicioniraju oko Donbasa, piše britanski Gardijan.\nUkrajinski ministar spoljnih poslova Dmitri Kuleba izjavio je 15. maja posle sastanka sa američkim državnim sekretarom Entonijem Blinkenom (Antony Blinken) da je „još oružja i druge pomoći na putu za Ukrajinu“. „Dogovorili smo se da blisko sarađujemo kako bismo osigurali da ukrajinski izvoz hrane stigne do potrošača u Africi i Aziji. Zahvalni smo sekretaru Blinkenu i SAD na njihovom vođstvu i nepokolebljivoj podršci“, napisao je Kuleba na Twitteru.\nTurski ministar spoljnih poslova Mevlut Čavušoglu izjavio je danas da će Turska podržati članstvo Švedske i Finske u NATO ukoliko prestanu da podržavaju terorističke organizacije u svojim zemljama, pruže jasne bezbednosne garancije i ukinu zabranu izvoza Turskoj. Čavušoglu je posle sastanka ministara spoljnih poslova Alijanse u Berlnu naveo da su šefovi švedske i finske diplomatije u odvojenim razgovorima „nastojali da odgovore na tursku zabrinutost“.\nŠvedska vladajuća Socijaldemokratska stranka odlučila je da podrži članstvo te zemlje u NATO. Na vanrednom sastanku, rukovodstvo stranke danas je odlučilo da će ta stranka „doprineti kandidaturi Švedske za NATO“, navedeno je u saopštenju, prenela je agencija AFP.\nUkrajini je potrebno teško naoružanje sa Zapada i „pravi naftni embargo“ Rusiji da bi je porazila do kraja godine, izjavio je 15. maja viši savetnik ukrajinskog predsednika Mihajlo Podoljak. Dodao je da Ukrajina i svet ne žele dugi rat sa Rusijom.\nEvropska unija usvojila je uputstvo koje njenim članicama omogućava da nastave da kupuju ruski gas i da ispune zahtev Moskve da on bude plaćen u rubljama, a da pritom ne prekrše sankcije, objavio je Blumberg. Kako prenosi američka agencija, Evropska komisija je na zatvorenom sastanku u petak obavestila svoje članice da se u novom uputstvu pojašnjava da kompanije mogu da otvore namenske račune u Gasprom banci i da gas plate u dolarima ili evrima, s tim što će nakon toga tražiti potvrdu da su izmirili ugovorne obaveze.


Borislav Pekić: Trn u oku\nI tada je naša štampa, po inerciji hereditarnih šema, nastavljala da gaji netrpeljivost prema Britaniji. Upadljiv primer je sukob Engleske i Argentine oko Foklanda. Voljno, pa i sa zluradošću, nasedajući megalomanskim ratnim kominikeima argentinske Hunte, navijali smo za napadače, vladu izrazite diktature i policijskog nasilja koja je tim pseudorodoljubivim ratom pre osvajala izgubljeno javno mnjenje svoje zemlje nego deo njene davno izgubljene teritorije, vladu koja je tim činom povredila povelju UjedinjenihNacija. U međuvremenu, bez obzira na to ko je, što se tiče poseda nad Foklandima, istorijski i stvarno u pravu, s gledišta važećih međunarodnih zakona, u pravu je bila Britanija.\nDa li je Britanija zaboravila svoju veliku ljubav - Austrougarsku? Svoje žaljenje - potpomognuto Cerčilovim blistavo-podmuklim perom – što je iz Podunavskog bazena iščezla stara, civilizovana državna tvorevina da zamenjena bude mladim, nepouzdanim, nestabilnim plemenskim konglomeratom, slavenskim po rasi, hibridnim po veri, lomnim po ustrojstvu i nepredvidljivim po karakteru? Da li je zaboravila svoj diplomatski san o novoj srednjoevropskoj državi koja će sačekati ujedinjenje Nemačke i postati britanski saveznik u suprotstavljanju njenoj eventualnoj ekspanziji?


Milan Joksić: Čudi me da je tužilaštvo odustalo od Asodija U FINIŠU sudskog procesa, Više tužilaštvo povuklo je optužnicu protiv Ivana Asodija za teško ubistvo Saše Joksića u saizvršilaštvu, pre pet godina u porti crkve u Vraniću. Očigledno su, posle saslušanja svedoka, ocenili da protiv njega nema dokaza da je učestvovao u tuči, kada je Joksić izboden nožem, nakon čega je preminuo. Tako je jedini optuženi za ovo ubistvo ostao Marko Petković, a prvostepena presuda se očekuje tokom jula.Sašin otac Milan Joksić kaže nam da ga čudi ova odluka tužilaštva, jer su svedoci rekli da je Asodi kod sebe tada imao nož. - Možda se krivično delo moglo prekvalifikovati, jer je on ipak na neki način bio...\nU finišu sudskog procesa, Više tužilaštvo povuklo je optužnicu protiv Ivana Asodija za teško ubistvo Saše Joksića u saizvršilaštvu, pre pet godina u porti crkve u Vraniću. Očigledno su, posle saslušanja svedoka, ocenili da protiv njega nema dokaza da je učestvovao u tuči, kada je Joksić...\n12:23: Nakon katastrofe i stradanja beloglavih supova zbog fantomskog he...\n12:23: Сад је и дресирана босанчица ...\n12:23: Prodaja automobila u Kini veća za 16,4 posto\n12:23: Region: U Sloveniji raste broj novozaraženih\n12:22: Rusija tvrdi da ima vakcinu, šta je sa ostalima?\n12:21: Linde: Vanredni sastanak ministara EU o sankcijama Bjelorusiji\n12:21: Odlaganje medicinskog otpada je novi izazov\n12:20: Danilo Pantić zvanično fudbaler Čukaričkog\n12:20: UEFA dala dozvolu, Evropa prihvatila predlog Crvene zvezde!\n12:01: Mari hoće da se vrati među tenisku elitu – počinje od US ope...


Premijerka Brnabić doputovala u Kinu – ProSrpski Portal\nPremijerka Brnabić doputovala u Kinu\nPremijerka je pre podne po srednjeevropskom vremenu doputovala u Šangaj, a na aerodromu joj je priređen doček.\nSrpsku delegaciju dočekao je zamenik gradonačelnika Šangaja Čen Kun i ambasadorka Kine u Srbiji Čen Bo. Premijerki su domaćini po dolasku u Šangaj poklonili cveće.\nU srpskoj delegaciji, koju predvodi predsednica vlade su i ministri, predsednik Privredne komore Srbije Marko Čadež, kao i grupa privrednika.\nPosetu Kini, kako je predvideno, Brnabićeva će započeti odvojenim sastancima sa predstavnicima kompanije "Huavej" i direktorom "Banke Kine" Liu Liangom.\nZatim sledi bilateralni susret sa predsednikom Kine Si Đinpingom u Šangaju.\nKineski predsednik prirediće i svečani banket za visoke zvanice, a osim srpske premijerke, ugostiće i francuskog predsednika Emanuela Makrona, grčkog premijera Kirijakosa Micotakisa.\nSrpska delegacija će u utorak 5. novembra učestovati na Drugom kineskom međunarodnom sajmu uvoza EKSPO, na kojem je predstavljena i Srbija, pa će premijerka i ministri obići i ekonomski paviljon naše zemlje.\nIstog dana, Brnabićeva će održati predavanje na "Šangaj Đao Tong" Univerzitetu.\nUslediće zatim Srpsko – kineski poslovni Forum, a predviđeno je potpisivanje Memoranduma o razumevanju izmedu Kancelarije za informacione tehnologije i elektronsku upravu i kompanije "Huavej tehnolodžis".\nTokom boravka u Kini, premijerka Brnabić posetiće i grad Hangdžou, gde će se sastati sa predstavnicima Privredne komore i rukovodstvom Džedang provincije i obići nekoliko kompanija.\n"Poziv Si Đinpinga velika čast za Srbiju"\nUoči puta u Kinu, Brnabićeva je u razgovoru sa ambasadorkom te zemlje u Srbiji Čen Bo, istakla da poziv Si Đinpinga predstavlja veliku čast Srbiji i da odražava najviši nivo saradnje i poverenja dve države.\nIzrazila je uverenje da će učešće srpske delegacije na predstojećem Sajmu EKSPO dati snažan impuls trgovinskoj i ekonomskoj saradnji dve države, jer je to jedinstvena prilika za srpske privrednike da povećaju svoje prisustvo i plasman proizvoda na kinesko tržište.\n"Građani Srbije već osećaju benefite uzajamno korisne saradnje sa Kinom. Opredeljenje Vlade Srbije je da se praktična saradnja dve države dalje unapredi zajedničkim projektima u oblastima infrastrukture, inovacija, informacionih tehnologija, digitalnih usluga i obrazovanja", rekla je Brnabićeva kineskoj ambasadorki. Istakla je da će svoju posetu Kini iskoristiti da privuče nove kineske investicije u ovim sektorima.\nBrnabićeva je u razgovoru naglasila i važnost inicijative "Pojas i put", i učešće Srbije u ovoj inicijativi, koja kroz međusobno povezivanje zemalja učesnica doprinosi bržem ekonomskom razvoju.\nAmbasadorka Kine Čen Bo istakla je tom prilikom da je poseta srpske premijerke veoma važna za dalje jačanje bilateralnih odnosa dveju država, naglašavajući da srpsko-kineski odnosi napreduju upravo zahvaljujući stalnom dijalogu i uzajamnim posetama zvaničnika naših zemalja.\nOna je naglasila važnost saradnje sa Srbijom i kroz mehanizam "17+1", koja omogućava realizaciju velikih infastrukturnih projekata i povezivanje ekonomija regiona, čime se doprinosi i bržem ekonomskom razvoju svih partnera.\nKomunalna uklonila “čestitku” pokreta URA


Knjaževac : Počeo sa radom Kol centar za prijavljivanje za vakcinaciju – Knjaževačke vesti\nHome / 2021 / Knjaževac : Počeo sa radom Kol centar za prijavljivanje za vakcinaciju\nOpština Knjaževac formirala je “kol centar” za građane kojima su potrebne dodatne informacije vezane za masovnu imunizaciju.\nTakođe “kol centar” namenjen je starijim ljudima kako bi im se olakšalo prijavljivanje za vakcinaciju protiv koronavirusa\nGrađani koji nemaju pristup internetu i nisu u mogućnosti da se prijave za vakcinaciju elektronski ili telefonom, mogu da se jave opštinskom kol centru gde će im operateri pomoći oko prijave i dati neophodne informacije vezane za vakcinaciju u Knjaževcu.\nStarijim građanima koji su teško, ili potpuno nepokterni i nisu u mogućnosti da sami dođu do punkta za vakcinaciju, biće organizovan prevoz do Doma kulture.\nOpštinski kol centri radiće od 8:00 do 15:00 časova.\nBrojevi telefona kol centra:\n064/864 33 24\n064/864 33 25\n064/864 33 04\nPrevious: Proziv fudbalerima Timočanina\nNext: Vernici danas slave Svetog Jovana – dan kada se ljudi bratime i kume\nSta znaci kol centar? Jel Srbija i zvanicno postala americko/engleska kolonija? Sta se desilo sa srpskim jezikom?


POTPREDSJEDNIK VLADE CRNE GORE MILUTIN SIMOVIĆ: SPC ODBIJA IZMIRITI ZAKONSKE OBAVEZE | Hayat.ba\nPOTPREDSJEDNIK VLADE CRNE GORE MILUTIN SIMOVIĆ: SPC ODBIJA IZMIRITI ZAKONSKE OBAVEZE\nMilutin Simović, potpredsjednik Vlade Crne Gore, izjavio je da Mitropolija crnogorsko-primorska odbija evidentirati svoje poslovanje i saglasno tome izmiriti svoje zakonske obaveze, kao što to Srpska pravoslavna crkva (SPC) mora raditi u svim zemljama.\nJasno je da nepoštovanje zakonskih obaveza predstavlja i nepoštovanje države – rekao je Simović za Televiziju Crne Gore.\nOn je naveo da je i “u Knježevini i Kraljevini Crnoj Gori Crnogorska pravoslavna crkva uredno prijavljivala sve svoje prihode i popise svoje cijele imovine i sve to dostavljala na uvid državnoj vlasti”.\nU ovim vremenima, nažalost, svjedočimo da i sam mitropolit Amfilohije govori da crkva treba da registrira državu da bi ona bila prava i istinska država – rekao je Simović.\nOn je naglasio da je Crna Gora država svih svojih građana i država jednaka za sve svoje građane.


Ciljevi treninga mladih sportista u prelaznom periodu – Bojan Avramović\nPosted on February 19, 2014 December 1, 2020 by Bojan Avramovic\nCiljevi treninga mladih sportista u prelaznom periodu\nVeliki trenažni ciklusi (makrociklusi) koji najčešće traju godinu dana se sastoje iz 3 dela:\nCilj pripremnog perioda je adekvatna priprema za predstojeća takmičenja. Osnovni cilj takmičarskog perioda je postizanje najboljih rezultata na najvažnijim takmičenjima. A šta su ciljevi prelaznog perioda?\nOsnovni ciljevi prelaznog perioda su ODMOR i OPORAVAK, a zatim i RAZVOJ FIZIČKIH SPOSOBNOSTI i RAD NA POBOLJŠANJU TEHNIČKO – taktičkih VEŠTINA.\nOdmor je osnovni cilj u prelaznom periodu. Odmor može biti pasivan – kada se ne učestvuje u bilo kakvoj vrsti treninga i aktivan – kada se rade relaksirajući treninzi u kombinaciji sa masažom i drugim netrenažnim tehnikama koje omogućavaju odmor svih sistema organa, a posebno lokomotornog sistema. Oporavak se uglavnom vezuje za tretiranje povreda koje su nastale tokom takmičarskog perioda a nisu u potpunosti zalečene. Prelazni period je najbolje vreme kada se u potpunosti mogu sanirati povrede nastale u periodu tesnog režima treninga i takmičenja kada nije bilo prostora da se dovoljno vremena posveti rehabilitaciji.\nU drugu kategoriju ciljeva spadaju razvoj fizičkih sposobnosti i rad na poboljšanju tehničko – taktičkih veština. Pre objašnjenja kako i na koji način se fizičke sposobnosti i tehničko – taktičke sposobnosti mogu podići na viši nivo potrebno je imati u vidu da obim rada NE TREBA DA BUDE VELIKI. Ako je obim ili količina rada velika nemoguće je da se organizam u potpunosti odmori i oporavi u ovom periodu, tj. pripremi za velika opterećenja tokom pripremnog i takmičarskog perioda. Ovo posebno važi za mlađe uzrasne kategorije. Mladom organizmu je potrebno više vremena da se oporavi od velikih trenažnih opterećenja kojima je bilo izlagano tokom pređašnje sezone te su potpun odmor i oporavak neophodni kako bi se mogla izdržati trenažna opterećenja u narednoj sezoni. U prezalnom periodu mladi sportisti NE TREBA DA UČESTVUJU NA TAKMIČENJIMA. Takmičenja bez obzira kog su karaktera nose izvesnu dozu psihološkog pritiska koji sportisti svakako trpe tokom cele godine kada se igraju zvanična takmičenja, te u prelaznom periodu to treba izbegavati. Takođe, ne preporučuje se da se u ovom periodu rade vežbe slične onima u takmičarskom periodu (specifično – pripremna sredstva) to ujedno znači nema takmičenja.\nSportisti koji su inferiorni u nekoj od motoričkih sposobnosti tokom prelaznog perioda mogu da rade na razvoju iste. Npr ko ima problem sa gipkošću u ovom periodu treba da radi vežbe istezanja kako bi već tokom pripremnog perioda mogao da postiže bolje rezultate. Prelazni period je pogodan za razvoj prvenstveno tehničkih a zatim i taktičkih sposobnosti jer se bez takmičarskog stresa i u dužem periodu može raditi na detaljima za koje nema vremena kada se utakmice igraju svake nedelje.\nStruktura prelaznog perioda zavisi od mnogo faktora ali se u radu sa mladim sportistima posebna pažnja mora obratiti na obim rada (odnos odmora i rada) i fizičke i tehničko – taktičke trenažne ciljeve.\nCategoriessport Tagsprelazni period, trening\nPrevious PostPrevious Adaptacija na trening\nNext PostNext Zšto sprinteri imaju jake trbušne mišiće


ABBA izdaje novu pesmu tokom jeseni • GLE - KULTURNI RADAR\n/ Izbor urednika / Muzika / ABBA izdaje novu pesmu tokom jeseni\nZamislite da imate 37 godina života i da nikad niste slušali pesme koje su svojevremeno bile glavni hitovi Evrovizije. Zamislite da vam ovih dana neko priđe i kaže „ABBA izdaje novu pesmu posle 37 godina!!!“\nBili biste začuđeni, zar ne?\nVerujte nam na reč – začuđeni su bili i diskofili i ljubitelji nekada megapopularnog švedskog kvarteta koji je dva puta pobedio na izboru za pesmu Evrovizije, kada im je pred oči dospela vest da će se upravo to i desiti.\nBjorn Ulveus iz švedskog sastava ABBA rekao je da obožavatelji četvoročlane grupe koja se raspala pre 37 godina mogu da očekuju izlazak nove pesme „u septembru ili oktobru“.\nUlveus je za danski tabloid Ekstra Bladet izjavio da treba „izuzetno dugo vremena“ da se napravi video sa avatarima članova grupe, i dodao da je to „suviše dugo odlagano“.\nAbba je ranje najavila da će kompjuterizovani likovi četvoro članova nastupiti u emisijama televizija BBC i NBC kao „Abbatars“. Ulveus je najavio da će avatari članova grupe izgledati kao 1979. godine, kada su krenuli na poslednju turneju.


Preko 22 miliona evra u budžetu Srbije za postignuća u oblasti integrisanog upravljanja granicama - Progovori o pregovorima\nGeografski položaj Srbije je na takozvanoj Balkanskoj ruti, koju kriminalci koriste za krijumčarenje ljudi, droge, oružja, kao i opasnih hemijskih i bioloških supstanci preko granica, što predstavlja rizik po srpsku i evopsku bezbednost.\nKako bi podržale borbu protiv ovih pretnji i učinile granice bezbednim i otvorenim za slobodno kretanje ljudi i dobara, Evropska unija i Srbija udružile su snage u dugoročnom partnerstvu.\nSektorska budžetska podrška koju finansira EU, kao poseban finansijski višegodišnji program, daje Srbiji donaciju od 28 miliona evra putem Ugovora o sektorskoj reformi (SRC) za integrisano upravljanje granicom.\nNa ovaj način EU podržava kapacitete Srbije za efikasniju kontrolu njene granice, zaštitu nacionalne bezbednosti, za borbu za suzbijanje organizovanog kriminala i nelegalnih migracija, dok istovremeno osigurava nesmetan prelazak granice za legalne putnike, robu i usluge.\nUgovor o sektorskoj reformi za integrisao upravljanje granicom doprinosi usklađivanju domaćih zakona i drugih propisa sa pravnim tekovinama EU, a pre svega njihovoj primeni. Na taj način ispunjavaju se i preporuke iz Poglavlja 24 u toj oblasti, uključujući efikasnije otkrivanje i prevenciju svih vrsta prekograničnog kriminala i bolje upravljanje migracionim tokovima.\n„Veoma mi je drago da vidim da Srbija napreduje u sektoru integrisanog upravljanja granicama, za koji EU donira 22,86 miliona evra. Upravo smo odobrili treću tranšu ovog paketa podrške“, izjavio je šef Delegacije EU u Srbiji, ambasador Sem Fabrici.\nAmbasador Fabrici dodao je da usaglašavanje domaćih protokola o upravljanju granicom sa protokolima EU znači lakši transport robe, a to ide u korist privredi i konkurentnosti Srbije i regiona. „Putnici, turisti i privrednici koji putuju u Srbiju ili iz nje, provode manje vremena čekajući na granici. Ovo je korist za privredu i građane zahvaljujući značajnom napretku postignutom kroz Ugovor o sektorskoj reformi“, zaključio je Fabrici.\n„Upravo s namerom da osiguramo brži protok ljudi i robe preko naše granice, u okviru IPA programa za 2016 godinu, opredeljena su bespovratna sredstva kojima je unapređena saradnja graničnih službi i njihovi kapaciteti. Na ovaj način doprineli smo da srpska granica bude otvorena za slobodan protok, a u isto vreme zaštićena od nelegalnih aktivnosti. Time smo u velikoj meri unapredili bezbednost Srbije ali i našeg regiona i Evrope u celini. Možemo posebno da budemo zadovoljni činjenicom da su sredstva EU namenjena u ove svrhe u potpunosti iskorišćena, a na dobrobit naših građana i privrede“, izjavila je Jadranka Joksimović, ministar za evropske integracije.\nZahvaljujući modernizovanoj infrastrukturi, opremi i nadzoru granice, kao i brojnim obukama, Ugovor o ovoj sektorskoj reformi unapredio je efikasnost i kvalitet rada Uprave granične policije i drugih graničnih službi u upravljanju tokovima ljudi i robe preko granice i suzbijanju nelegalnih migracija.\nZnačajno dostignuće u realizaciji ovog ugovora jeste i intenziviranje razmene informacija između graničnih službi susednih država i unutar njih, povećan broj zajedničkih aktivnosti tih službi i bolja međunarodna saradnja.


Eurobank dobitnik nagrade PC press\n30 Januar 2015.\nEurobank m-B@nking najbolji u kategoriji Windows Mobile aplikacija\nBeograd, 30. Januar 2015 - Eurobank m-B@nking dobitnik je ovogodišnje nagrade ''Najbolji u kategoriji Windows Phone'' u okviru tradicionalnog godišnjeg izbora pod nazivom Web Top 50, koju već 18-ti put dodeljuje PC press.\nNagrađeno rešenje je Eurobank razvila u cilju da klijentima u velikoj meri olakša svakodnevne obaveze, uz besplatnu prijavu na uslugu. Putem Eurobank m- B@nking aplikacije klijenti mogu da provere stanje na svojim računima, kreditima i kreditnim karticama, plate ratu kredita, kreditne kartice, obave menjačke poslove uz uvid u ažurne kursne liste.\n''Bankarske usluge na mobilnim aplikacijama uskoro postaju svakodnevnica i ujedno predstavljaju jedan od pravaca razvoja Eurobank u narednom periodu. S obzirom na to da je Eurobank web platforma zvanični kanal komunikacije sa klijentima i svim osobama zainteresovanim za ponude banke, on mora tačno i blagovremeno da odslikava sva kretanjanja u banci''– izjavio je Miloš Pavlović, direktor IT sektora Eurobank.